text:
“Tsopano Ndinu Mtundu wa Anthu a Mulungu”
“Kale simunali mtundu, koma tsopano ndinu mtundu wa anthu a Mulungu.”—1 PET. 2:10.
1, 2. (a) Kodi zinthu zinasintha bwanji pa Pentekosite mu 33 C.E.? (b) Kodi ndani anakhala mtundu watsopano wa anthu a Yehova? (Onani chithunzi pamwambapa.)
PA PENTEKOSITE mu 33 C.E. zinthu zinasintha kwambiri m’gulu la Yehova. Pa tsikuli, Yehova anadzoza anthu ena ndi mzimu woyera kuti akhale mtundu watsopano womwe umatchedwa Isiraeli wauzimu kapena kuti “Isiraeli wa Mulungu.” (Agal. 6:16) Kuyambira nthawi ya Abulahamu, mdulidwe unali chizindikiro cha anthu a Mulungu koma pa nthawiyi zinthu zinasintha. Ponena za anthu a mu mtundu watsopanowu, Paulo analemba kuti: “Mdulidwe wake ndi wa mumtima wochitidwa ndi mzimu.”—Aroma 2:29.
2 Atumwi ndi anthu ena oposa 100, amene anasonkhana m’chipinda cham’mwamba ku Yerusalemu, ndi amene anali oyambirira kukhala mu mtundu watsopanowu. (Mac. 1:12-15) Anthuwa anadzozedwa ndi mzimu woyera n’kukhala ana a Mulungu. (Aroma 8:15, 16; 2 Akor. 1:21) Umenewu unali umboni wakuti pangano latsopano layamba kugwira ntchito. Mkhalapakati wa panganoli ndi Yesu ndipo magazi ake ndi amene anachititsa kuti liyambe kugwira ntchito. (Luka 22:20; werengani Aheberi 9:15.) Anthu amene anadzozedwawa anakhala mtundu watsopano wa anthu a Yehova. Mzimuwo unawathandiza kulankhula ndiponso kumva zilankhulo zosiyanasiyana za anthu amene anabwera kudzachita chikondwerero cha Pentekosite. Choncho anatha kuphunzitsa anthuwo “zinthu zazikulu za Mulungu.”—Mac. 2:1-11.
MTUNDU WATSOPANO WA ANTHU A MULUNGU
3-5. (a) Kodi Petulo anauza chiyani Ayuda pa tsiku la Pentekosite? (b) Kodi mtundu watsopano wa Yehova unakula bwanji kuchokera pa Pentekosite?
3 Yehova anagwiritsa ntchito Petulo potsegula njira yoti Ayuda ndiponso anthu olowa Chiyuda akhale mu mtundu watsopanowu kapena kuti mumpingo wa Akhristu odzozedwa. Pa Pentekosite, Petulo anauza Ayuda kuti ayenera kukhulupirira Yesu, yemwe iwo ‘anamukhomerera pamtengo,’ chifukwa “Mulungu anamuika kukhala Ambuye ndi Khristu.” Ayudawo atafunsa Petulo zimene ayenera kuchita, iye anati: “Lapani, ndipo aliyense wa inu abatizidwe m’dzina la Yesu Khristu kuti machimo anu akhululukidwe. Mukatero mudzalandira mphatso yaulere ya mzimu woyera.” (Mac. 2:22, 23, 36-38) Pa tsikulo, anthu pafupifupi 3,000 anakhala mu mtundu watsopano wa Isiraeli wauzimu. (Mac. 2:41) Pambuyo pake, atumwi anapitiriza kulalikira mwakhama ndipo anthu ambiri analowa mu mtundu watsopanowu.—Mac. 6:7.
4 Kenako Akhristuwo anayamba kulalikiranso kwa Asamariya ndipo ambiri analowanso mu mtunduwu. Filipo anabatiza Asamariya ambiri koma iwo sanalandire mzimu woyera nthawi yomweyo. Ndiyeno bungwe lolamulira ku Yerusalemu linatumiza Petulo ndi Yohane kwa Asamariyawo. Atafika, “anayamba kuika manja awo pa anthuwo, ndipo analandira mzimu woyera.” (Mac. 8:5, 6, 14-17) Choncho Asamariyawo anadzozedwa n’kukhala mu mtundu wa Isiraeli wauzimu.
5 Mu 36 C.E., Yehova anagwiritsanso ntchito Petulo kuti athandize anthu ena kulowa mu mtundu watsopanowu. Anachita zimenezi pamene analalikira kwa Koneliyo ndi achibale ake komanso anzake. Koneliyo anali kazembe wankhondo wachiroma. (Mac. 10:22, 24, 34, 35) Baibulo limati: “Pamene Petulo anali kulankhula . . . , mzimu woyera unagwa pa [anthu a mitundu ina] onse amene anali kumvera mawu amenewo. Ndipo okhulupirika amene anabwera ndi Petulo, amene anali odulidwa anadabwa, chifukwa mphatso yaulere ya mzimu woyera inalinso kuthiridwa pa anthu a mitundu ina.” (Mac. 10:44, 45) Choncho anthu osadulidwa a mitundu ina analoledwanso kukhala mu mtundu wa Isiraeli wauzimu.
“ANTHU ODZIWIKA NDI DZINA LAKE”
6, 7. Kodi mtundu watsopanowo unasonyeza bwanji kuti ndi wa ‘anthu odziwika ndi dzina la Yehova’?
6 Pa msonkhano wa bungwe lolamulira mu 49 C.E., Yakobo ananena kuti: “Sumeoni [Petulo] wafotokoza bwino mmene Mulungu anacheukira anthu a mitundu ina kwa nthawi yoyamba, kuti mwa iwo atengemo anthu odziwika ndi dzina lake.” (Mac. 15:14) Anthu odzakhala m’gululi anali Ayuda ndiponso anthu a mitundu ina. (Aroma 11:25, 26a) Kenako Petulo analemba kuti: “Kale simunali mtundu, koma tsopano ndinu mtundu wa anthu a Mulungu.” Iye anafotokozanso ntchito yawo ponena kuti: “Ndinu ‘fuko losankhidwa mwapadera, ansembe achifumu, mtundu woyera, anthu odzakhala chuma chapadera, kuti mulengeze makhalidwe abwino kwambiri’ a amene anakuitanani kuchoka mu mdima kulowa m’kuwala kwake kodabwitsa.” (1 Pet. 2:9, 10) Iwo anayenera kulengeza za Yehova komanso kumutamanda chifukwa chakuti iye ndi Wolamulira wa Chilengedwe Chonse.
7 Mofanana ndi Aisiraeli akale, Yehova anasankha Isiraeli wauzimu kuti akhale ‘anthu ake, komanso kuti anene za ulemerero wake.’ (Yes. 43:21) Akhristuwo ankasonyeza kuti milungu ina ndi yabodza ndipo ankauza anthu za Yehova Mulungu woona. (1 Ates. 1:9) Iwo anachitira umboni za Yehova ndi Yesu “mu Yerusalemu, ku Yudeya konse ndi ku Samariya, mpaka kumalekezero a dziko lapansi.”—Mac. 1:8; Akol. 1:23.
8. Kodi Paulo anachenjeza anthu a Mulungu za chiyani?
8 Mtumwi Paulo anali m’gulu la ‘anthu odziwika ndi dzina la Yehova’ ndipo anali mboni yolimba mtima kwambiri. Iye analankhula mopanda mantha za ulamuliro wa Yehova pamene ankalalikira kwa anthu ophunzira kwambiri amene sankalambira Mulungu. Iye anati Yehovayo ndi “Mulungu amene anapanga dzikoli ndi zinthu zonse zili mmenemu . . . Iye ndiye Ambuye wakumwamba ndi dziko lapansi.” (Mac. 17:18, 23-25) Koma chakumapeto kwa ulendo wake wachitatu waumishonale, Paulo anauza anthu ena a mu mtundu watsopanowu kuti: “Ndikudziwa kuti ine ndikachoka, mimbulu yopondereza idzafika pakati panu ndipo sidzasamalira gulu la nkhosa mwachikondi. Ndipo pakati panu anthu ena adzayamba kulankhula zinthu zopotoka kuti apatutse ophunzira aziwatsatira.” (Mac. 20:29, 30) Mpatuko umene analoserawu unayamba kuonekera chaka cha 100 C.E. chisanafike.—1 Yoh. 2:18, 19.
9. Kodi chinachitika n’chiyani atumwi atamwalira?
9 Atumwi atamwalira, anthu ampatuko anachuluka kwambiri moti n’zimene zinachititsa kuti pakhale matchalitchi ambiri amene amati ndi achikhristu. M’malo mosonyeza kuti ndi ‘anthu odziwika ndi dzina la Mulungu,’ anthu a m’matchalitchiwa anachotsa dzina lake m’Mabaibulo awo ambiri. Iwo anayamba kutengera miyambo ya anthu osalambira Mulungu. Amanyozetsanso dzina la Mulungu pophunzitsa zinthu zabodza, kumenya nkhondo m’dzina la Mulunguyo komanso kuchita zinthu zina zoipa. Choncho kwa zaka zambiri, anthu olambira Yehova anali ochepa chabe ndipo panalibe gulu ‘lodziwika ndi dzina lake.’
MULUNGU ANASONKHANITSANSO ANTHU AKE
10, 11. (a) Kodi Yesu analosera za chiyani m’fanizo lake la tirigu ndi namsongole? (b) Kodi fanizo la Yesu linakwaniritsidwa bwanji?
10 M’fanizo lake lonena za tirigu ndi namsongole, Yesu analosera kuti mpatukowo udzachititsa kuti Akhristu oona asadziwike bwinobwino. Iye ananena kuti “anthu ali m’tulo,” Mdyerekezi adzabwera kudzafesa namsongole m’munda umene Mwana wa munthu anafesa tirigu. Ananenanso kuti tirigu ndi namsongoleyo adzakulira limodzi mpaka “pa mapeto a nthawi ino.” Yesu anafotokoza kuti “mbewu zabwino” zikuimira “ana a ufumu” ndipo “namsongole” akuimira “ana a woipayo.” Ananenanso kuti pa mapeto a nthawi ino, Mwana wa Mulungu adzatumiza “okolola,” kapena kuti angelo, kuti asiyanitse tirigu ndi namsongole. Ndiyeno ana a Ufumu adzasonkhanitsidwa. (Mat. 13:24-30, 36-43) Kodi fanizoli linakwaniritsidwa bwanji?
11 “Mapeto a nthawi ino” anayamba mu 1914. M’chakachi, nkhondo inayamba ndipo padzikoli panali Akhristu odzozedwa masauzande ochepa chabe. Pa nthawiyi, odzozedwawa, kapena kuti “ana a ufumu,” anali adakali mu ukapolo wa Babulo Wamkulu. Koma mu 1919, Yehova anawamasula ku ukapolowo n’kuwasiyanitsa ndi “namsongole,” kapena kuti Akhristu onyenga. Iye anasonkhanitsa “ana a ufumu” kuti akhale m’gulu lake ndipo zimenezi zinakwaniritsa ulosi wa Yesaya wakuti: “Kodi dziko limatulutsidwa ndi zowawa za pobereka tsiku limodzi lokha? Kapena kodi mtundu umabadwa nthawi imodzi? Pakuti Ziyoni wamva zowawa za pobereka ndipo wabereka ana ake aamuna.” (Yes. 66:8) M’lembali, Ziyoni akuimira mbali yakumwamba ya gulu la Yehova. Ndiyeno Ziyoniyo anabereka ana ake aamuna pamene odzozedwawo anasonkhanitsidwanso n’kukhala m’gulu la Yehova.
12. Kodi masiku ano odzozedwa asonyeza bwanji kuti ndi ‘anthu odziwika ndi dzina la Yehova’?
12 Mofanana ndi Akhristu oyambirira, ‘ana a ufumuwo’ amachitira umboni za Yehova. (Werengani Yesaya 43:1, 10, 11.) Choncho amakhala osiyana ndi ena chifukwa cha khalidwe lawo labwino ndiponso ntchito yawo yolalikira ‘uthenga wabwino wa ufumu, kuti ukhale umboni ku mitundu yonse.’ (Mat. 24:14; Afil. 2:15) Chifukwa cha zimenezi, athandiza anthu ambirimbiri kuti akhale olungama pamaso pa Yehova.—Werengani Danieli 12:3.
“TIPITA NANU LIMODZI”
13, 14. (a) Kodi anthu omwe si odzozedwa ayenera kuchita chiyani kuti azilambira Yehova m’njira yovomerezeka? (b) Kodi Baibulo linalosera bwanji zimenezi?
13 Mu nkhani yapita ija, tinaona kuti anthu a mitundu ina ankafunika kugwirizana ndi anthu a Yehova kuti ayambe kumulambira m’njira yovomerezeka. (1 Maf. 8:41-43) Masiku anonso, anthu amene si odzozedwa ayenera kugwirizana ndi “ana a ufumu” omwe ndi Akhristu odzozedwa.
14 Aneneri awiri analosera zoti anthu ambiri adzakhamukira m’gulu la Yehova. Yesaya analosera kuti: “Anthu ochokera m’mitundu yosiyanasiyana adzabwera n’kunena kuti: ‘Bwerani anthu inu. Tiyeni tipite kukakwera phiri la Yehova. Tipite kunyumba ya Mulungu wa Yakobo. Iye akatiphunzitsa njira zake, ndipo ife tidzayenda m’njira zakezo.’ Pakuti mu Ziyoni mudzatuluka malamulo ndipo mawu a Yehova adzatuluka mu Yerusalemu.” (Yes. 2:2, 3) Nayenso mneneri Zekariya analosera kuti: “Anthu ambiri a mitundu ina ndiponso mitundu yamphamvu ya anthu idzabweradi kudzafunafuna Yehova wa makamu mu Yerusalemu. Idzabwera kudzakhazika pansi mtima wa Yehova.” Pofotokoza za anthuwo, iye anati: “Amuna 10 ochokera m’zilankhulo zonse za anthu a mitundu ina” adzayamba kulambira Mulungu limodzi ndi Aisiraeli auzimu. Anati iwo adzanena kuti: “Anthu inu tipita nanu limodzi, chifukwa tamva kuti Mulungu ali ndi inu.”—Zek. 8:20-23.
15. Kodi a “nkhosa zina” ‘amapita limodzi’ ndi odzozedwa kukagwira ntchito iti?
15 A “nkhosa zina” ‘amapita limodzi’ ndi odzozedwa kukalalikira uthenga wabwino wa Ufumu. (Maliko 13:10) Iwo amakhala ‘m’gulu limodzi’ ndi odzozedwawo n’kumatsogoleredwa ndi Khristu Yesu, yemwe ndi “m’busa wabwino.”—Werengani Yohane 10:14-16.
KHALANI OTETEZEKA M’GULU LA YEHOVA
16. Kodi Yehova adzachita chiyani kuti mbali yomaliza ya “chisautso chachikulu” iyambe?
16 M’tsogolomu tidzayenera kutetezedwa ndi Yehova chifukwa chakuti Babulo Wamkulu akadzawonongedwa, anthu a Yehova adzaukiridwa modetsa nkhawa. Pa nthawi yake, Yehova adzachititsa kuti nkhondo ya Aramagedo, yomwe ndi mbali yomaliza ya “chisautso chachikulu,” iyambe. (Mat. 24:21; Ezek. 38:2-4) Pa nthawiyo, Gogi adzaukira “anthu amene anasonkhanitsidwa pamodzi kuchokera ku mitundu ina.” (Ezek. 38:10-12) Ndiyeno Gogi ndi anzake akadzangochita zimenezi, Yehova adzalowerera n’kumenyana nawo kuti alanditse anthu ake. Iye adzasonyeza kuti ndi woyenera kulamulira ndiponso adzayeretsa dzina lake. Paja iye anati: ‘Ndidzachititsa kuti mitundu yambiri ya anthu indidziwe, ndipo iwo adzadziwa kuti ine ndine Yehova.’—Ezek. 38:18-23.
17, 18. (a) Kodi anthu a Yehova adzalandira malangizo otani akadzaukiridwa ndi Gogi? (b) Ngati tikufuna kudzatetezedwa ndi Yehova, kodi tiyenera kuchita chiyani?
17 Gogi akadzayamba kutiukira, Yehova adzatiuza kuti: “Inu anthu anga, pitani mukalowe m’zipinda zanu zamkati ndipo mukatseke zitseko. Mukabisale kwa kanthawi mpaka mkwiyo utadutsa.” (Yes. 26:20) Pa nthawi yovutayi, Yehova adzatipatsa malangizo amene angatipulumutse. N’kutheka kuti ‘zipinda zamkatizi’ zikuimira zinthu zina zokhudza mipingo yathu.
18 Choncho ngati tikufuna kudzapulumuka pa chisautso chachikulu, tiyenera kuzindikira kuti Yehova ali ndi gulu lake padzikoli. Tiyenera kupitiriza kukhala m’gululi ndiponso kugwirizana ndi mpingo wathu. Tiyeni tonse tizitsanzira wamasalimo yemwe analengeza ndi mtima wonse kuti: “Chipulumutso chimachokera kwa Yehova. Madalitso anu ali pa anthu anu.”—Sal. 3:8.


c: text/html

text:
INDONESIA
Amishonale Anayamba Kufika ku Indonesia
M’mwezi wa July, 1951, mpingo wa ku Jakarta womwe unali ndi ofalitsa ochepa unasonkhana kuti ulandire M’bale Peter Vanderhaegen. M’baleyu anali mmishonale woyamba kufika m’dziko la Indonesia ndipo anali atangomaliza kumene maphunziro a Sukulu ya Giliyadi. Pamene chaka cha 1951 chinkatha, m’dzikoli munali mutafika amishonale ena 13 kuchokera ku Australia, Germany ndi ku Netherlands. Kubwera kwa amishonalewa kunachititsa kuti chiwerengero cha ofalitsa chiwonjezeke kwambiri.
Mlongo Fredrika Renskers, yemwe ndi mmishonale wachidatchi, ananena kuti: “Ndisanapite ku Indonesia ndinkaganiza kuti ndizikagwiritsa ntchito manja poyankhula ndi anthu komanso polalikira kunyumba ndi nyumba. Koma ndinasangalala kuona kuti anthu ambiri ankayankhula Chidatchi moti masiku oyamba ndinkalalikira m’chinenerochi.” M’bale Ronald Jacka, yemwe anachokera ku Australia, anati: “Enafe tinkagwiritsa ntchito kakhadi kolalikirira komwe kanali ndi mawu a Chiindoneziya. Ndikafika pakhomo la munthu ndinkawerenganso mawu a pakakhadiko kuti ndiwaloweze, kenako ndinkagogoda.”
Popeza amishonale ankathandiza kwambiri pa ntchito yolalikira, chiwerengero cha ofalitsa chinawonjezeka mofulumira kuchoka pa ofalitsa 34 kufika pa ofalitsa 91 m’chaka chimodzi chokha. Kenako pa 1 September, 1951, ofesi ya nthambi inakhazikitsidwa kunyumba ya M’bale André Elias, yemwe ankakhala ku Central Jakarta. M’bale Ronald Jacka ndi yemwe anali mtumiki wa nthambi.
Anayamba Kulalikira M’madera Enanso
Mu November 1951, M’bale Vanderhaegen anatumizidwa ku North Sulawesi mumzinda wa Manado, komwe kunali M’bale Theo Ratu ndi mkazi wake. M’bale Ratu anali atakhazikitsa kagulu komwe kankasonkhana mumzindawu. Anthu ambiri m’derali anali a matchalitchi ena ndipo ankakonda Mawu a Mulungu. Choncho abalewa akamalalikira, anthuwo ankawalandira ndi manja awiri moti ankawalowetsa m’nyumba zawo. Kenako ankawapempha kuti awafotokozere mfundo za m’Baibulo. Nthawi zambiri m’nyumbamo munkakhala anthu 10. Koma pakapita nthawi yochepa, anthuwo ankachuluka n’kufika pa 50. Pakamatha ola limodzi, pankakhala patafika anthu 200 moti ankatuluka m’nyumbamo n’kukakhala panja.
Chakumayambiriro kwa chaka cha 1952, M’bale Albert ndi Mlongo Jean Maltby anakhazikitsa nyumba ya amishonale mumzinda wa Surabaya, ku East Java. Mzinda wa Surabaya ndi mzinda wachiwiri pa mizinda ikuluikulu ya ku Indonesia. Kenako kunabweranso alongo ena 6 omwe anali amishonale ndipo mayina awo anali Gertrud Ott, Fredrika Renskers, Susie ndi Marian Stoove, Eveline Platte komanso Mimi Harp. Mlongo Fredrika ananena kuti: “Anthu ambiri a m’tauniyi anali Asilamu ndipo anali ochezeka. Zinkaoneka kuti ambiri ankafuna kuphunzira choonadi moti sitinkavutika kuyamba kuphunzira nawo Baibulo. Pamene zaka zitatu zinkatha, mpingo wa Surabaya unali ndi ofalitsa 75.”
Pa nthawi imeneyi, bambo wina yemwe anali Msilamu, dzina lake Azis, wochokera mumzinda wa Padang ku West Sumatra, analemba kalata yopita ku ofesi ya nthambi. Iye anapempha kuti akufuna munthu woti aziphunzira naye Baibulo. Bambo Azis anali ataphunzirapo Baibulo ndi apainiya ena a ku Australia cha m’ma 1930. Koma dziko la Japan litayamba kulamulira dziko la Indonesia, zinali zovuta kuti apitirize kuphunzira ndi apainiyawo. Ndiyeno tsiku lina, anapeza kabuku kofalitsidwa ndi a Mboni za Yehova. Bamboyu analemba kuti: “Nditaona adiresi ya a Mboni za Yehova pakabukuko, ndinayambanso kufuna kuphunzira.” Pofuna kuthandiza bamboyu, abale a ku ofesi ya nthambi anatumiza woyang’anira dera wina, dzina lake Frans van Vliet, kumzinda wa Padang. M’baleyu atafika anazindikira kuti bambo Azis anali atalalikira a Nazar Ris, omwe nyumba yawo inali pafupi ndi nyumba ya bambo Azis. A Nazar Ris ankagwira ntchito m’boma ndipo ankakonda zinthu zauzimu. Azibambowa limodzi ndi mabanja awo anaphunzira choonadi n’kubatizidwa. Kenako M’bale Azis anakhala mkulu mumpingo. M’bale Nazar Ris anakhala mpainiya wapadera ndipo ana ake ambiri akupitirizabe kutumikira Yehova mwakhama.
Pasanapite nthawi yaitali, M’bale Van Vliet anapita kukaona m’bale wina wachidatchi yemwe anali atasiya kusonkhana. M’baleyu ankakhala mumzinda wa Balikpapan, ku East Kalimantan ndipo ankagwira ntchito yokonza makina oyenga mafuta. Makinawa anali atawonongeka pa nthawi ya nkhondo. Tsiku lina M’bale Van Vliet anayenda ndi m’baleyu mu utumiki ndipo anamulimbikitsa kuti aziphunzira Baibulo ndi anthu amene ankachita chidwi ndi uthenga wathu. M’bale wachidatchiyu asanabwerere kwawo ku Netherlands anali atakhazikitsa kagulu ka ofalitsa ku Balikpapan.
Kenako mlongo wina yemwe anali atangobatizidwa kumene, dzina lake Titi Koetin, anasamukira mumzinda wa Banjarmasin ku South Kalimantan. Mlongoyu analalikira achibale ake omwe ndi a mtundu wa Adayaki ndipo ambiri anaphunzira choonadi. Ena mwa achibale ake anabwerera kumidzi ya ku Kalimantan ndipo anakhazikitsa magulu omwe patapita nthawi, anakhala mipingo yolimba.
Anayamba Kusindikiza Mabuku M’Chiindoneziya
Abale atayamba kulalikira m’madera ambiri, pankafunikanso mabuku ambiri a Chiindoneziya. Choncho mu 1951, abale anamasulira buku lachingelezi lakuti, “Let God Be True.” Koma bungwe loona za malamulo a chiyankhulo m’dzikoli linasintha malamulo a kalembedwe ka mawu, bukuli lisanatuluke. Zimenezi zinachititsa kuti abale akonzenso buku limene anamasulira lija lisanatuluke. * Ndiyeno bukuli litatuluka, anthu owerenga Chiindoneziya anachita nalo chidwi kwambiri.
Mu 1953, ofesi ya nthambi inasindikiza magazini 250 a Nsanja ya Olonda m’Chiindoneziya. Pa nthawiyi panali patadutsa zaka 12 kuchokera pamene anasindikiza magazini ena a m’Chiindoneziya. Poyamba, magaziniyi inkakhala ya masamba 12 ndipo inkangokhala ndi nkhani zophunzira zokha. Koma patadutsa zaka zitatu, magaziniyi inayamba kukhala ya masamba 16. Kampani ina ndi imene inkasindikiza magaziniwa ndipo inkasindikiza magazini 10,000 mwezi uliwonse.
Magazini a Galamukani! anayamba kutuluka m’Chiindoneziya mwezi ndi mwezi kuyambira mu 1957. Chiwerengero cha magazini amene ankafalitsidwa chinawonjezeka kwambiri kufika pa 10,000. Koma pasanapite nthawi yaitali, mapepala osindikizira mabuku anayamba kusowa m’dzikoli, moti sankagulitsidwa mwachisawawa. Choncho abale ankafunika kukhala ndi laisensi yoti azigula mapepalawa mosavutikira. Abalewa atapita kuboma kuti akapeze laisensiyo, mkulu wa boma amene anakumana naye anawauza kuti: “Ndimaona kuti magazini a Nsanja ya Olonda ndi abwino kwambiri. Ndikuthandizani kupeza laisensi kuti mupitirize kusindikiza magazini anu.”
^ ndime 1 Kuchokera m’chaka cha 1945, bungwe loona za malamulo a chiyankhulo ku Indonesia lasintha kawiri kalembedwe ka mawu a m’Chiindoneziya. Linachita zimenezi pofuna kusintha mmene Adatchi ankalembera mawu.

robotstxt: allowed

filter: keep


text:
NKHANI YA PACHIKUTO | KODI MUNGAKONDE KUPHUNZIRA BAIBULO?
Mwayi Woti Aliyense Aphunzire Baibulo
A Mboni za Yehovafe timadziwika ndi ntchito yathu yolalikira. Koma kodi mukudziwa kuti timaphunziranso Baibulo ndi anthu padziko lonse?
M’chaka cha 2014, a Mboni za Yehova pafupifupi 8,000,000 omwe akupezeka m’mayiko 240 ankaphunzira Baibulo ndi anthu pafupifupi 9,500,000 mwezi uliwonse. * Chiwerengero chimenechi ndi chachikulu kuposa chiwerengero cha anthu a m’mayiko 140.
Kuti tithe kugwira ntchitoyi, timasindikiza Mabaibulo, mabuku, magazini ndi zinthu zina zothandiza kuphunzira Baibulo zokwana 500 miliyoni m’zinenero pafupifupi 700. Zimenezi zimathandiza kuti anthu athe kuphunzira Baibulo m’chinenero chomwe amachidziwa bwino.
MAYANKHO A MAFUNSO AMENE ANTHU AMAKONDA KUFUNSA, OKHUDZA PHUNZIRO LA BAIBULO
Kodi phunziro la Baibulo limachitika bwanji?
Timasankha mutu ndipo kenako timakambirana mavesi osiyanasiyana a m’Baibulo ogwirizana ndi mutuwo. Mwachitsanzo, pophunzira Baibulo, tingathe kupeza mayankho a mafunso monga akuti: Kodi Mulungu ndi ndani, nanga ndi wotani? Kodi Mulungu ali ndi dzina? Nanga amakhala kuti? Kodi n’zotheka kukhala naye pa ubwenzi? Koma mwina mungadabwe kuti, kodi timadziwa bwanji mavesi a m’Baibulo omwe akunena za nkhaniyo?
Pophunzira Baibulo ndi anthu, timagwiritsa ntchito buku la masamba 224 lakuti, Kodi Baibulo Limaphunzitsa Chiyani Kwenikweni? * Bukuli limatithandiza kudziwa mavesi amene akugwirizana ndi nkhani imene tikukambirana. Buku limeneli linapangidwa n’cholinga choti lithandize anthu kumvetsa mfundo zosavuta zimene Baibulo limaphunzitsa. M’bukuli muli mutu womwe umanena kuti akufa adzaukitsidwa. Mulinso mutu wonena za Mulungu, wonena za Yesu Khristu, za pemphero, chifukwa chake anthufe timavutika ndi ina yambiri.
Kodi phunziroli limachitikira kuti ndipo limachitika nthawi yanji?
Phunziroli limachitika pa nthawi ndi malo amene mungakonde.
Nanga limatenga nthawi yaitali bwanji?
Anthu ambiri amaphunzira Baibulo kwa ola limodzi mlungu uliwonse. Komabe, kutalika kwa nthawi ya phunziroli kumasiyanasiyana potengera zimene munthu angakonde. Ifeyo timatha kusintha kuti tigwirizane ndi zimene inuyo mukufuna. Ena amaphunzira kwa maminitsi 10 kapena 15 basi pa mlungu.
Kodi munthu amalipira ndalama zingati kuti aziphunzira Baibulo?
Phunziroli ndi laulere, ndipo mabuku amene timagwiritsa ntchito pophunzira sitilipiritsa. Zimenezi n’zogwirizana ndi zimene Yesu anauza ophunzira ake kuti: “Munalandira kwaulere, patsani kwaulere.”—Mateyu 10:8.
Pamatenga nthawi yaitali bwanji kuti munthu adzamalize kuphunzira?
Mukhoza kuphunzira Baibulo kwa nthawi imene inuyo mukufuna. Buku lakuti, Kodi Baibulo Limaphunzitsa Chiyani Kwenikweni? lili ndi mitu 19. Mukhoza kusankha mitu imene mukufuna kuphunzira kapena mukhoza kusankha kuphunzira mitu yonseyo. Zili kwa inunso kusankha kuti muziphunzira nthawi yaitali bwanji pa tsiku.
Ndikavomera kuti ndiziphunzira Baibulo, kodi ndiye kuti ndiyenera kukhala wa Mboni za Yehova?
Ayi. Timadziwa kuti munthu aliyense ali ndi ufulu wosankha chipembedzo chimene akufuna. Komabe timadziwanso kuti munthu akaphunzira Baibulo angathe kusankha bwino pa nkhani ya chipembedzo.
Kodi ndingatani ngati ndikufuna kudziwa zambiri?
Pitani pa webusaiti yathu ya jw.org/ny. Webusaitiyi ingakuthandizeni kudziwa zambiri zokhudza a Mboni za Yehova.
Kodi ndingatani ngati ndikufuna kuphunzira Baibulo?
Mungalembe pa webusaiti yathu ya jw.org/ny kuti mupemphe munthu woti aziphunzira nanu Baibulo.
-
Mungathenso kufunsa a Mboni za Yehova a kudera lanulo.
Onaninso
Ntchito Yosindikiza Mabuku Ikuthandiza Anthu Padziko Lonse Kuphunzira za Mulungu
A Mboni za Yehova amasindikiza mabuku m’malo 15 padziko lonse, ndipo amasindikiza mabuku othandiza pophunzira Baibulo m’zinenero 700.
Kodi Baibulo Lingandithandize kuti Ndikhale ndi Banja Losangalala?
Malangizo anzeru ochokera m’Baibulo athandiza kale anthu mamiliyoni ambirimbiri kukhala ndi mabanja osangalala.


text:
Mawu Anu “Asakhale Inde Kenako Ayi”
Taganizirani chitsanzo ichi: Mkulu wina amene ali mu Komiti Yolankhulana ndi Achipatala anapangana ndi m’bale wina wachinyamata kuti adzayende limodzi mu utumiki Lamlungu m’mawa. Tsikuli litafika, mkuluyu akulandira foni kuchokera kwa m’bale wina yomudziwitsa kuti mkazi wake wachita ngozi ndipo ali kuchipatala. M’baleyu akupempha mkuluyo kuti amuthandize kupeza dokotala amene sangavute pa nkhani ya magazi. Choncho mkuluyu akuuza m’bale wachinyamata uja kuti sizitheka kuti ayendere limodzi mu utumiki chifukwa akufuna kukathandiza amene ali kuchipatalawo.
Ganiziraninso chitsanzo china ichi: Mayi amene akulera yekha ana awiri anaitanidwa ndi banja lina la mumpingo wawo kuti tsiku lina madzulo akacheze kwawo. Anawo atamva zimenezi akusangalala kwambiri ndipo akungoona kuchedwa kuti tsikuli lifike. Koma kutangotsala tsiku limodzi, banjali likuuza mayiyu kuti zimene anapanganazo sizitheka chifukwa pali vuto lina. Patapita nthawi, mayiyu akumva kuti banjali linaitanidwanso ndi anzawo ena pa tsiku lomwelo ndipo iwo anasintha pulogalamu kuti apite kumeneko.
Popeza ndife Akhristu, tiyenera kusunga pangano. Mawu athu “asakhale Inde kenako Ayi.” (2 Akor. 1:18) Komabe, zitsanzo ziwirizi zikusonyeza kuti nthawi zina zingaoneke kuti sitingathe kuchita zimene tapangana pa zifukwa zomveka. Izi zinachitikirapo mtumwi Paulo.
PAULO ANKAMUNENA KUTI ANALI WOSAPANGANIKA
Mu 55 C.E., Paulo ali ku Efeso pa ulendo wake wachitatu waumishonale, anakonza pulogalamu yoti awoloke nyanja ya Ejani n’kupita ku Korinto kenako n’kukafika ku Makedoniya. Pobwerera ku Yerusalemu, anakonza zokafikanso ku Korinto kuti akatenge mphatso za abalewo zopita ku Yerusalemuko. (1 Akor. 16:3) Tikudziwa zimenezi tikawerenga 2 Akorinto 1:15, 16 chifukwa Paulo analemba kuti: “Popeza ndine wotsimikiza za zimenezi, ndinali ndi cholinga chofika kwa inu poyamba, kuti mudzakhale ndi mwayi wachiwiri wosangalala. Kuti ndikadzacheza nanu pang’ono ndidzapite ku Makedoniya, ndipo ndikadzachoka ku Makedoniya ndidzabwerenso kwa inu kuti mudzandiperekeze popita ku Yudeya.”
Zikuoneka kuti m’kalata ina, Paulo anauza abale a ku Korinto za pulogalamu yakeyi. (1 Akor. 5:9) Koma atangolemba kalatayi, Paulo anauzidwa ndi anthu a m’banja la Kuloe kuti mu mpingo wa Korinto muli magawano. (1 Akor. 1:10, 11) Choncho Paulo anaganiza zosintha pulogalamu yake n’kungolemba kalata imene timaitchula kuti 1 Akorinto. M’kalatayi iye anawalangiza komanso kuwadzudzula mwachikondi. Anawauzanso kuti wasintha pulogalamu yake ndipo apita kaye ku Makedoniya kenako n’kufika ku Korintoko.—1 Akor. 16:5, 6. *
Zikuoneka kuti abale a ku Korinto atalandira kalata ya Paulo, ena mwa “atumwi apamwamba” a mumpingowo ankanena kuti Paulo ndi wosapanganika. Poyankha zimene iwo ankanenazi, Paulo anawafunsa kuti: “Kodi ndinali kulingalira mwachibwana? Kapena kodi zimene ndimaganiza kuti ndichite, ndimaziganiza ndi zolinga zadyera, kuti ndikati ‘Inde, inde’ nthawi yomweyo ndisinthe ndinene kuti ‘Ayi, ayi’?”—2 Akor. 1:17; 11:5.
Kodi pamenepa tingati Paulo ankachitadi zinthu “mwachibwana”? Ayi. Palembali, mawu amene anawamasulira kuti “mwachibwana” amatanthauza kusapanganika kapena kusadalirika. Ndiyeno Paulo anawafunsa kuti: “Kodi zimene ndimaganiza kuti ndichite, ndimaziganiza ndi zolinga zadyera?” Funso limeneli liyenera kuti linathandiza Akhristu a ku Korinto kudziwa kuti Paulo sanali munthu wosapanganika.
Ndiyeno potsutsa zimene ankamunenezazo, Paulo analemba kuti: “Koma Mulungu ndi wodalirika kuti mawu athu kwa inu asakhale Inde kenako Ayi.” (2 Akor. 1:18) Paulo anali ndi zolinga zabwino pamene ankasintha pulogalamu yake yokachezera abale ndi alongo a ku Korinto. Pa 2 Akorinto 1:23, Paulo ananena kuti sanapite ku Korinto pa nthawiyo chifukwa chakuti ‘sanafune kuwonjezera chisoni chawo.’ Anafuna kuwapatsa mpata wokonza zinthu iye asanafike. Ali ku Makedoniya, Paulo anauzidwa ndi Tito kuti Akhristu a ku Korinto anamva chisoni ndi kalata yake yoyamba ija ndipo analapa. Apatu zimene ankafuna zinatheka ndipo anasangalala kwambiri.—2 Akor. 6:11; 7:5-7.
“AME” AMANENEDWA KWA MULUNGU
Ponena kuti Paulo anali wosapanganika anthuwo ankatanthauza kuti sanali wodalirika pa ntchito yake yolalikira. Koma Paulo anakumbutsa Akhristu a ku Korinto kuti iye analalikira Yesu Khristu kwa iwo. Iye anati: “Mwana wa Mulungu, Khristu Yesu, amene analalikidwa pakati panu kudzera mwa ineyo, Silivano, ndi Timoteyo, sanakhale Inde kenako Ayi, koma mwa iye, Inde wakhalabe Inde.” (2 Akor. 1:19) Kodi Yesu Khristu, amene Paulo ankamutsanzira, anali wosadalirika? Ayi. Nthawi zonse Yesu ankanena zoona pa moyo wake wonse. (Yoh. 14:6; 18:37) Ngati zimene Yesu ankalalikira zinali zoona komanso zodalirika, ndipo Paulo ankalalikira zomwezo, ndiye kuti uthenga wake unalinso wodalirika.
Tikudziwa kuti Yehova ndi “Mulungu wachoonadi.” (Sal. 31:5) Zimene Paulo analemba zikutsimikizira zimenezi. Iye anati: “Malonjezo a Mulungu, kaya akhale ochuluka chotani, akhala Inde kudzera mwa [Khristu].” Yesu ali padziko lapansi anatumikira Mulungu mokhulupirika ndipo izi zinapereka umboni wakuti malonjezo onse a Yehova amakwaniritsidwa. Paulo anapitiriza kuti: “Choteronso kudzera mwa iye, ‘Ame’ amanenedwa kwa Mulungu kuti Mulungu alandire ulemerero kudzera mwa ife.” (2 Akor. 1:20) Yesu ndi “Ame” kapena kuti umboni wosonyeza kuti malonjezo onse a Yehova Mulungu adzakwaniritsidwa.
Mofanana ndi Yehova komanso Yesu amene nthawi zonse amanena zoona, Paulo nayenso ankalankhula zoona nthawi zonse. (2 Akor. 1:19) Iye sanali wosapanganika kapena kuti sankalonjeza zinthu “ndi zolinga zadyera.” (2 Akor. 1:17) Koma ‘ankayenda mwa mzimu.’ (Agal. 5:16) Nthawi zonse ankakhala ndi zolinga zabwino akafuna kuchita zinthu ndi anthu. Akati Inde ankakhaladi Inde.
KODI MUKATI INDE AMAKHALADI INDE?
Masiku ano anthu ambiri amene satsatira mfundo za m’Baibulo akalonjeza zinthu amasintha pakangochitika kavuto kakang’ono kapena akaona kuti mwayi wina wawatsegukira. Nthawi zina “inde” wawo sakhala “inde” ngakhale pa zinthu zimene anasainirana. Ambiri saona kuti ukwati ndi mgwirizano wa moyo wawo wonse. Iwo amaona kuti ukhoza kutha nthawi ina iliyonse ndipo mabanja ambirimbiri akungotha mwachisawawa.—2 Tim. 3:1, 2.
Kodi inuyo mukati Inde amakhaladi Inde? Monga taonera mu chitsanzo choyamba chija, nthawi zina tikhoza kusintha pulogalamu pa zifukwa zomveka. Koma Akhristufe tikalonjeza zinazake, tiyenera kuchita zonse zimene tingathe kuti tikwaniritse lonjezolo. (Sal. 15:4; Mat. 5:37) Mukamatero anthu azikudalirani podziwa kuti mumanena zoona ndipo mukati Inde amakhaladi Inde. (Aef. 4:15, 25; Yak. 5:12) Anthu akadziwa kuti ndinu wodalirika pochita zinthu akhoza kumvetsera mukamawauza uthenga wonena za Ufumu wa Mulungu. Choncho tiyeni tiziyesetsa kuti tikati Inde azikhaladi Inde.
^ ndime 7 Atangolemba kalata ya 1 Akorinto, Paulo anauyamba ulendo wopita ku Makedoniya kudzera ku Torowa. Ali ku Makedoniyako analemba kalata ya 2 Akorinto. (2 Akor. 2:12; 7:5) Ndiyeno atachoka kumeneko anafika ku Korinto.


text:
Kodi Ndingatani Kuti Ndizikhoza Bwino Kusukulu?
Zimene mungachite
Musamadzikayikire. Musamaganize kuti ndinu wolephera basi ndipo simungasinthe. Mukayamba kuganiza zoti mulibe nzeru ndipo simungachite bwino zinthu zinazake, muzichotsa maganizo amenewo n’kuyamba kuganizira zinthu zomwe mumachita bwino. Mwachitsanzo, pamene anthu anayamba kunyoza mtumwi Paulo kuti satha kulankhula bwino, (ngakhale kuti anthuwo mwina sankanena zoona) iye anayankha kuti: “
Ngati ndilibe luso la kulankhula, si kuti ndine wosadziwanso zinthu.” (2 Akorinto 10:10; 11:6) Paulo ankadziwa kuti pali zinthu zina zomwe zimamuvuta. Koma ankadziwanso kuti pali zinthu zina zomwe amachita bwino kwambiri. Nanga bwanji inuyo? Kodi ndi zinthu ziti zomwe mumachita bwino? Ngati simukudziwa, bwanji osapempha munthu wina wamkulu yemwe amakudziwani bwino kuti akuuzeni zinthu zomwe mumachita bwinozo? Munthuyo angakuthandizeni kudziwa zinthuzo komanso angakuuzeni zimene mungachite kuti muzichita zinthuzo mwaluso kwambiri.
Yesetsani kukhala ndi mtima wokonda kuwerenga. Kuwerenga ndi njira yokhayo imene mungatsatire kuti muzikhoza bwino kusukulu. N’zoona kuti anthu ena akangomva mawu akuti kuwerenga, sasangalala. Komabe kuti zinthu zizikuyenderani bwino, mumafunika kumawerenga. Ndipo mukamayesetsa kuchita khama, mudzayamba kukonda kuwerenga. Komabe kuti mukhale ndi mtima wokonda kuwerenga, pamafunika kugawa bwino nthawi. Monga mwana wasukulu, muzikumbukira kuti kuwerenga kufunikira kukhala chinthu choyamba pamoyo wanu. N’zoona kuti Baibulo limati pali “
nthawi yoseka” ndiponso “
nthawi yodumphadumpha.” (Mlaliki 3:1, 4; 11:9) Choncho, mofanana ndi achinyamata anzanu, mwina mumafuna kukhala ndi nthawi yosangalala. Koma lemba la Mlaliki 11:4 limatichenjeza kuti: “
Woyang’ana mphepo sadzabzala mbewu, ndipo woyang’ana mitambo sadzakolola.” Kodi tikuphunzira chiyani palembali? Musamachite zinthu mozengereza chifukwa palibe chinthu chaphindu chomwe mungachite. Nthawi zonse, kuwerenga kuzikhala patsogolo, masewera pambuyo. Mungakwanitse kuchita zimenezi ngati mutagawa bwino nthawi yanu.


text:
NKHANI YA PACHIKUTO | MASOMPHENYA OTITHANDIZA KUMVETSA ZA KUMWAMBA
Masomphenya Osonyeza Amene Ali Kumwamba
M’Baibulo muli masomphenya ambiri ochititsa chidwi omwe amatithandiza kudziwa za amene ali kumwamba. Tikukulimbikitsani kuti muwerenge ndiponso kuganizira mofatsa nkhaniyi. Zinthu zambiri za m’masomphenyawa ndi zongoyerekezera, komabe zingakuthandizeni kudziwa amene amakhala kumwamba komanso mmene angakuthandizireni.
YEHOVA NDIYE WAMKULU
“Mpando wachifumu unaoneka uli pamalo ake kumwamba, wina atakhalapo. Wokhala pampandoyo, anali wooneka ngati mwala wa yasipi, ndi mwala wofiira wamtengo wapatali. Utawaleza wooneka ngati mwala wa emarodi unazungulira mpando wachifumuwo.”—Chivumbulutso 4:2, 3.
“Pamalo onse omuzungulira panali powala. Panali chinachake chooneka ngati utawaleza umene umaoneka mumtambo pa tsiku la mvula yamphamvu. Umu ndi mmene kuwala kozungulira pamalopo kunali kuonekera. Zinali kuoneka ngati ulemerero wa Yehova.”—Ezekieli 1:27, 28.
Mulungu anaonetsa masomphenyawa kwa mtumwi Yohane ndi mneneri Ezekieli ndipo anagwiritsa ntchito zinthu zodziwika bwino monga miyala yamtengo wapatali, utawaleza komanso mpando wachifumu pofuna kusonyeza ulemerero wa Yehova Mulungu. Izi zimatithandiza kudziwa kuti malo amene Yehova amakhala ndi okongola kwambiri, ochititsa kaso komanso amtendere.
Zimenezi zikugwirizana ndi mawu a wolemba masalimo akuti: “Yehova ndi wamkulu ndi woyenera kutamandidwa kwambiri. Iye ndi wochititsa mantha kuposa milungu ina yonse. Chifukwa milungu yonse ya anthu a mitundu ina ndi milungu yopanda pake, koma Yehova ndiye anapanga kumwamba. Ulemu ndi ulemerero zili pamaso pake. Mphamvu ndi kukongola zili m’nyumba yake yopatulika.”—Salimo 96:4-6.
Ngakhale kuti Yehova ndi wapamwamba kwambiri, amatilimbikitsa kuti tizipemphera kwa iye ndipo amatitsimikizira kuti amamvetsera mapemphero athu. (Salimo 65:2) Mulungu amatikonda kwambiri ndiponso amatisamalira moti mtumwi Yohane analemba kuti: “Mulungu ndiye chikondi.”—1 Yohane 4:8.
YESU ALI NDI MULUNGU
“[Sitefano], pokhala wodzazidwa ndi mzimu woyera, anayang’anitsitsa kumwamba ndi kuona ulemelero wa Mulungu ndi wa Yesu ataimirira kudzanja lamanja la Mulungu. Ndipo ananena kuti: ‘Taonani! Ndikuona kumwamba kotseguka, ndipo Mwana wa munthu waimirira kudzanja lamanja la Mulungu.’”—Machitidwe 7:55, 56.
Sitefano anaona masomphenyawa Yesu atangophedwa kumene ndi atsogoleri achiyuda omwewo amene Sitefano ankawauza zinthuzi. Masomphenyawa anasonyeza kuti Yesu anali moyo ndiponso kuti anali ataukitsidwa n’kupita kumwamba. Mtumwi Paulo analemba zokhudza nkhaniyi kuti: “[Yehova] anamuukitsa [Yesu] kwa akufa ndi kumukhazika kudzanja lake lamanja m’malo akumwamba. Anamuika pamwambamwamba kuposa boma lililonse, ulamuliro uliwonse, amphamvu onse, ambuye onse, ndi dzina lililonse loperekedwa kwa wina aliyense, osati mu nthawi ino yokha, komanso imene ikubwerayo.”—Aefeso 1:20, 21.
Kuwonjezera pa kufotokoza udindo wa Yesu, Malemba amasonyezanso kuti Yesu amakonda kwambiri anthu ngati mmene Yehova amachitira. Yesu ali padzikoli, anachiritsa odwala komanso kuukitsa akufa. Iye anasonyeza kuti amakonda kwambiri Mulungu ndiponso anthu pamene anapereka moyo wake nsembe. (Aefeso 2:4, 5) Posachedwapa, Yesu adzagwiritsa ntchito udindo wake kuti adalitse anthu omvera padziko lonse lapansi.
ANGELO AMATUMIKIRA MULUNGU
Mneneri Danieli anati: “Ndinapitiriza kuyang’ana kufikira pamene mipando yachifumu inaikidwa ndipo Wamasiku Ambiri [Yehova] anakhala pa mpando wake wachifumu. . . . Panali atumiki okwana miliyoni imodzi amene anali kumutumikira nthawi zonse, ndi atumiki enanso mamiliyoni 100 amene anali kuimirira pamaso pake nthawi zonse.”—Danieli 7:9, 10.
M’masomphenya okhudza kumwambawa, Danieli sanaone mngelo mmodzi yekha koma ambirimbiri. Zimenezi ziyenera kuti zinali zochititsa mantha. Angelo ndi mizimu yamphamvu komanso yanzeru. Pali maudindo osiyanasiyana a angelo, ena ndi aserafi ndipo ena ndi akerubi. Baibulo limatchula za angelo maulendo oposa 250.
Sikuti angelo ndi anthu amene anakhalapo padziko lapansili kenako n’kupita kumwamba. Mulungu analenga angelo kalekale asanalenge anthu. Pamene Mulungu ankalenga dzikoli n’kuti angelo alipo kale moti ankaona zimenezi ndipo pamapeto pake anafuula ndi chisangalalo.—Yobu 38:4-7.
Njira imodzi imene angelo okhulupirika amatumikirira Mulungu ndi kuthandiza pa ntchito yofunika kwambiri yomwe ndi kulalikira uthenga wabwino wa Ufumu wa Mulungu padziko lonse. (Mateyu 24:14) Masomphenya amene mtumwi Yohane anaona amatsimikizira zimenezi. Iye analemba kuti: “Ndinaona mngelo winanso akuuluka chapafupi m’mlengalenga. Iye anali ndi uthenga wabwino wosatha woti aulengeze monga nkhani yosangalatsa kwa anthu okhala padziko lapansi, ndi kudziko lililonse, fuko lililonse, chinenero chilichonse, ndi mtundu uliwonse.” (Chivumbulutso 14:6) Masiku ano, angelo salankhula ndi anthu ngati mmene ankachitira kale komabe amatsogolera anthu amene akulalikira uthenga wabwino kuti apeze anthu ofuna kumvetsera.
SATANA AMASOCHERETSA ANTHU AMBIRI
“Kumwamba kunabuka nkhondo: Mikayeli [Yesu Khristu] ndi angelo ake anamenyana ndi chinjoka. Chinjokacho ndi angelo ake chinamenya nkhondo, koma sichinapambane, ndipo malo awo sanapezekenso kumwamba. Choncho chinjokacho chinaponyedwa pansi, njoka yakale ija, iye wotchedwa Mdyerekezi ndi Satana, amene akusocheretsa dziko lonse lapansi kumene kuli anthu. Iye anaponyedwa kudziko lapansi, ndipo angelo akenso anaponyedwa naye limodzi.”—Chivumbulutso 12:7-9.
Sikuti kumwamba kwakhala kuli mtendere nthawi zonse. Anthu atangolengedwa kumene, mngelo mmodzi anagalukira Yehova chifukwa chakuti ankafunitsitsa kuti anthu azilambira iyeyo. Mngeloyo anapatsidwa dzina lakuti Satana limene limatanthauza kuti “Wotsutsa.” Kenako angelo ena anagwirizana naye ndipo anayamba kudziwika kuti ziwanda. Iwo ndi oipa kwambiri chifukwa amatsutsa Yehova ndipo achititsa kuti anthu ambiri ayambe kuchita zinthu zosemphana ndi malangizo abwino a Yehova.
Satana ndi ziwanda zake ndi oopsa komanso ankhanza. Iwo ndi adani a anthu ndipo akhala akuchititsa mavuto ambiri padzikoli. Mwachitsanzo, Satana anapha ziweto ndiponso antchito a Yobu. Kenako anachititsa kuti kubwere “chimphepo” chomwe chinagwetsa nyumba imene munali ana 10 a Yobu ndipo onse anafera pomwepo. Pambuyo pake, Satana anachititsanso kuti Yobu atuluke “zilonda zopweteka, kuyambira kuphazi mpaka kumutu.”—Yobu 1:7-19; 2:7.
Komabe Satana awonongedwa posachedwapa. Kungochokera pamene anaponyedwa padziko lapansi, iye amadziwa kuti “wangotsala ndi kanthawi kochepa.” (Chivumbulutso 12:12) N’zosangalatsa kudziwa kuti Satana sadzakhalapo mpaka kalekale.
OCHOKERA PADZIKO LAPANSI
“[Inu Yesu] munagula anthu kuti atumikire Mulungu. Anthu ochokera mu fuko lililonse, chinenero chilichonse, mtundu uliwonse, ndi dziko lililonse. Ndipo munawasandutsa mafumu ndi ansembe a Mulungu wathu, moti adzakhala mafumu olamulira dziko lapansi.”—Chivumbulutso 5:9, 10.
Yesu anaukitsidwa padziko pano kenako n’kupita kumwamba. Mofanana ndi zimenezi, pali anthu enanso amene adzaukitsidwe n’kupita kumwamba. Yesu anauza atumwi ake okhulupirika kuti: “Ndikupita kukakukonzerani malo. . . . Ndidzabweranso kudzakutengerani kwathu, kuti kumene kuli ineko inunso mukakhale kumeneko.”—Yohane 14:2, 3.
Pali chifukwa chimene anthuwa adzapitire kumwamba. Iwo adzalamulira limodzi ndi Yesu mu Ufumu umene udzalamulire ndiponso kudalitsa anthu onse amene adzakhale padziko lapansi. Ufumu umenewu ndi umene Yesu anauza otsatira ake kuti aziupempherera kuti: “Atate wathu wakumwamba, dzina lanu liyeretsedwe. Ufumu wanu ubwere. Chifuniro chanu chichitike, monga kumwamba, chimodzimodzinso pansi pano.”—Mateyu 6:9, 10.
ZIMENE OKHALA KUMWAMBA ADZACHITE
Mtumwi Yohane anati: “Ndinamva mawu ofuula kuchokera kumpando wachifumu, akuti: ‘Taonani! Chihema cha Mulungu chili pakati pa anthu. . . . Iye adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka. Zakalezo zapita.’”—Chivumbulutso 21:3, 4.
Masomphenyawa akunena za nthawi imene Ufumu wa Mulungu, womwe olamulira ake ndi Yesu limodzi ndi anthu amene anaukitsidwa n’kupita kumwamba, udzathetse ulamuliro wa Satana ndiponso kukonza dzikoli kuti likhale paradaiso. Zinthu zonse zimene anthu akhala akuvutika nazo zidzatha. Ngakhale imfa sidzakhalaponso.
Koma nanga bwanji za anthu ambirimbiri omwe anamwalira koma sadzaukitsidwa n’kupita kumwamba? M’tsogolo, anthuwa adzaukitsidwa ndipo adzakhala ndi mwayi wokhala ndi moyo wosatha m’Paradaiso padziko lapansi.—Luka 23:43.
Masomphenya onsewa amatitsimikizira kuti Yehova Mulungu, Mwana wake Yesu Khristu, angelo okhulupirika ndiponso anthu amene anapita kumwamba, amatikonda kwambiri ndipo amatifunira zabwino. Kuti mudziwe zambiri pa nkhaniyi, mukhoza kulankhula ndi Mboni za Yehova kapena kupita pawebusaiti ya www.jw.org/ny n’kuchita dawunilodi buku lakuti Zimene Baibulo Limaphunzitsa.
Onaninso
Kodi Mulungu Angayankhe Mapemphero Anga?
Kuti Mulungu ayankhe mapemphero anu zimadalira kwambiri pa zimene inuyo mumachita.
Kodi Yesu Anali Munthu Wabwino Basi?
Chifukwa chimene chinachititsa Yesu wa ku Nazareti kukhala munthu wotchuka kwambiri kuposa anthu onse amene anakhalapo.
Kodi Ufumu wa Mulungu Udzachita Chiyani?
Werengani nkhaniyi kuti mudziwe zimene zidzachitike boma la Mulungu likadzayamba kulamulira dziko lapansili.
Kodi Mdyerekezi Alipodi?
Kodi Mdyerekezi ndi uchimo umene umakhala mumtima mwa munthu kapena ndi mngelo woti alipodi?


text:
GALAMUKANI! MARCH 2015
Kodi Kukhulupirira Mulungu N’kothandiza Bwanji?
Zimene Baibulo limanena pa nkhaniyi n’zochititsa chidwi kwambiri.
Kodi Kukhulupirira Zoti Kuli Mulungu N’kothandiza Bwanji?
Anthu ambiri amaona kuti yankho la funso loti Mulungu aliko ndi lovuta ndipo ena saganizira n’komwe nkhaniyi. Kodi kudziwa yankho lake kungatithandize bwanji?
Nkhani za ku Africa
Kuchita ziphuphu komanso kupha zipembere popanda chilolezo ndi kuphwanya malamulo.
Mungatani Kuti Muzigwirizana Ndi Apongozi Anu?
Mfundo zitatu zomwe zingakuthandizeni kuti nkhani zokhudza apongozi zisasokoneze banja lanu.
Malamulo Omwe Anagawanitsa Dziko
Pa mayiko onse a ku America, n’chifukwa chiyani Brazil ndi dziko lomwe anthu ambiri amalankhula Chipwitikizi?
Kamphepo Kayaziyazi Komanso Dzuwa Ndi Mankhwala
Asayansi a makono apeza kuti zimene asayansi a m’zaka za 1800 anapeza n’zoona.
Kutchova Juga
Kodi ndi masewera osangalatsa chabe?
Akadziwotche Omwe Amamva Kwambiri
Akadziwotchewa ali ndi timakutu tating’ono koma amamva kwambiri kuposa nyama ina iliyonse.
Zina zimene zili pawebusaiti
Zimene Achinyamata Amanena pa Nkhani ya Nkhanza Zokhudza Kugonana
Onani zimene achinyamata 5 ananena pa nkhani yochitiridwa nkhanza zokhudza kugonana komanso zimene mungachite wina akakuchitirani nkhanzazo.
Phunziro 8: Uzikhala Waukhondo
Yehova amaika chilichonse pamalo oyenera. Onani zimene nanunso mungachite kuti muzikhala aukhondo


text:
ZOCHITIKA PADZIKOLI
Nkhani Zokhudza Anthu
Pa nkhani zokhudza banja, kodi mumaona kuti malangizo a m’Baibulo ndi othandiza kapena ndi osathandiza kwenikweni? Tiyeni tione zotsatira za kafukufuku waposachedwapa ndipo tiyerekeze ndi zimene Baibulo limanena.
India
Kafukufuku amene anachitika mu 2014 anasonyeza kuti, ku India achinyamata 61 pa 100 alionse azaka za pakati pa 18 mpaka 25 amaona kuti kugonana asanalowe m’banja “kulibe vuto lililonse.” Dokotala wina wamumzinda wa Mumbai anauza nyuzipepala ina kuti iyeyo amaona kuti “achinyamata akakhala pa chibwenzi sizitanthauza kuti ali ndi maganizo odzakwatirana. Komanso kaya akufuna kungogonana tsiku limodzi kapena kumangokhala limodzi, palibe chifukwa choti agwirizane kaye kuti adzakwatirana.”
MFUNDO YOFUNIKA KUIGANIZIRA: Kodi ndi anthu ati amene amakonda kutenga matenda opatsirana pogonana komanso amene amakhala ndi vuto lovutika maganizo? Okwatirana kapena amene amagonana asanalowe m’banja?—1 Akorinto 6:18.
Denmark
Anthu ambiri azaka 35 mpaka 50, amene amakangana pafupipafupi ndi anthu am’banja lawo, amakhala pangozi yoti akhoza kufa msanga. Ochita kafukufuku apayunivesite ina anagwiritsa ntchito anthu azaka zimenezi okwana 10,000. Patatha zaka 11, anapeza kuti amene ankakangana pafupipafupi akhoza kufa msanga kusiyana ndi amene sankakanganakangana. Amene analemba zotsatira za kafukufukuyu anati kukambirana mwamtendere pakakhala mavuto “kungathandize kuti munthu asafe msanga.”
ZIMENE BAIBULO LIMANENA: “Aliyense wosalankhulapo mawu ake ndi wodziwa zinthu, ndipo munthu wozindikira amakhala wofatsa.”—Miyambo 17:27.
United States
Kafukufuku wina amene anachitika pa mabanja atsopano okwana 564 a ku Louisiana, anasonyeza kuti mabanja a anthu amene chibwenzi chawo chinkatha n’kuyambiranso, akhoza kutha pasanathe zaka 5. Mabanja oterewa amakonda kukangana komanso anthu ake sakhutira ndi banja lawo.
ZIMENE BAIBULO LIMANENA: “Chimene Mulungu wachimanga pamodzi, munthu asachilekanitse.”—Mateyu 19:6.
Onaninso
Kodi N’kulakwa Kugonana Musanakwatirane?
Werenga nkhaniyi kuti mudziwe zimene Baibulo limanena zokhudza anthu amene amagonana kapena amene amachita zinthu zina zokhudza kugonana asanakwatirane.
Muzidalira Kwambiri Mulungu
Kudzifunsa mafunso awiri okha kungathandize kuti banja lanu liziyenda bwino.


text:
ZIMENE ACHINYAMATA AMADZIFUNSA
Kodi Ndimakonda Kuvala Zovala Zotani?
N’chifukwa chiyani muyenera kusamala ndi zovala zimene mumakonda kuvala? Chifukwa chake ndi choti zovala zimene mumavala zimanena zambiri za inuyo. Ndiye kodi anthu angaganize zotani ataona zovala zimene inuyo mumavala?
Maganizo olakwika amene anthu amakhala nawo pa nkhani ya mafasho
1: Ndikhoza kumangotengera mafasho a pa TV ndiponso pa Intaneti.
Mtsikana wina dzina lake Theresa anati: “Nthawi zina ndimakopeka ndi zovala zinazake ndikaona pa TV kapena pa Intaneti zovala zimene amalonda akutsatsa. Ndiye ukazolowera kuona malonda amenewa, zimakulowa m’mutu moti nawenso umayamba kuona kuti zovalazo ndi zabwino.”
Si atsikana okha amene amakumana ndi vutoli. Buku lina linanena kuti: “Nawonso anyamata amakopeka kwambiri akaona malonda a zovala pa TV kapena pa Intaneti. Ndiye popeza otsatsa malonda anatulukira zimenezi, amayesetsa kuwakopa ndipo amachita zimenezi ngakhale kwa anyamata aang’ono.”—The Everything Guide to Raising Adolescent Boys
Zimene mungachite: Baibulo limati: “Munthu amene sadziwa zinthu amakhulupirira mawu alionse, koma wochenjera amaganizira za mmene akuyendera.” (Miyambo 14:15) Mungachite bwino kumachita zimene lembali likunena. Musamangokhulupirira chilichonse chimene amalonda amanena. Mwachitsanzo, ngati akutsatsa chovala chinachake n’kumanena kuti muzioneka wokopa komanso wokongola kwambiri mukavala chovalacho, mungachite bwino kudzifunsa kuti:
‘Kodi ndi ndani amene angapinduledi ndikagula chovalachi?’
‘Kodi ndikavala chovala chimenechi, anthu aziganiza kuti ndine munthu wolongosoka?’
‘Kodi chovalacho chipangitsa anthu kumaganiza kuti ndine munthu wa khalidwe lotani?’
Mfundo imene ingakuthandizeni: Kwa mlungu umodzi, mumvetsere komanso kuonera malonda onena za zovala zomwe zangotuluka kumene. Kenako dzifunseni kuti, ‘Kodi amene akutsatsa malondawo akulimbikitsa anthu kukhala ndi moyo wotani? Kodi akugwiritsa ntchito mawu okopa n’cholinga choti muziona kuti mukufunika kugula chovalacho basi?’ Mtsikana wina dzina lake Karen anati: “Wachinyamata aliyense amafuna kuti azioneka bwino komanso kuti anthu ena azimugomera. Ndiye popeza otsatsa malonda amazindikira zimenezi, cholinga chawo chimakhala kukopa achinyamata kuti azingogula chovala chilichonse chomwe chatuluka.”
2: Ndikhoza kumavala chovala chilichonse chimene chalowa mufasho kuti ndisaoneke wotsalira.
Mnyamata wina dzina lake Manuel anati: “Zimakhala zosavuta kuyamba kuvala zovala zinazake ukaona kuti anthu ambiri akuvala zovala zomwezo. Ngati utakhala kuti wekhawekha ukamavala zovala zachikale, anthu amayamba kukunena.” Mtsikana wina dzina lake Anna ananenanso zomwezi. Anati: “Ambiri amavala zovala zomwe zili mufasho n’cholinga choti azioneka ofanana ndi ena.”
Zimene mungachite: Baibulo limati: “Musamatengere nzeru za nthawi ino.” (Aroma 12:2) Nanunso mungachite bwino kuyesetsa kutsatira malangizo amenewa. Choncho onaninso zovala zimene muli nazo n’kudzifunsa kuti:
‘Kodi ndimayang’ana chiyani ndikamagula zovala zanga?’
‘Kodi ndimakonda kugula zovala zopangidwa ndi kampani inayake, moti chilichonse chimene kampaniyo yatulutsa ndimachiona kuti ndi chabwino?’
‘Kodi ndikufuna kuti anthu azigoma akaona mmene ndimavalira?’
Mfundo imene ingakuthandizeni: M’malo momangoganiza kuti pali zovala za mitundu iwiri basi, zomwe zili mufasho komanso zomwe zatuluka mufasho, mungachite bwino kudziwa kuti pali zovala zinanso zabwino zomwe zingachititse kuti anthu azikupatsani ulemu. Kuzindikira mfundo imeneyi kungakuthandizeni kuti musamangovala zovala zomwe zafala n’cholinga choti anthu azikuonani kuti ndinu wozindikira.
3: Ndikufuna kuti maso a anthu asamachoke pa ine.
Mtsikana wina dzina lake Jennifer anati: “Kunena zoona, nthawi zina ndimafuna nditavala zovala zazifupi kapena zothina.”
Zimene mungachite: Baibulo limati: “Kudzikongoletsa kwanu kusakhale kwakunja, . . . Koma kukhale kwa munthu wobisika wamumtima.” (1 Petulo 3:3, 4) Mogwirizana ndi mfundoyi, taganizirani izi: Kodi chingakhale chokopa kwambiri n’chiyani pakati pa kuvala zovala zoti anthu azingokucheukira ndi kukhala munthu wamakhalidwe abwino?
Mfundo imene ingakuthandizeni: Chinthu chimene chingachititse kuti anthu azikopeka nanu komanso kukulemekezani ndi kuvala zovala zoyenera. N’zoona kuti anthu ambiri sangagwirizane ndi mawu amenewa. Komabe taganizirani izi:
Kodi munayamba mwachezapo ndi munthu amene amangokhalira kudzichemerera komanso kunena za iyeyo? N’kutheka kuti zimenezo zinakukwanani kwambiri, chifukwa ankakhala ngati akuona kuti inuyo si wofunika kwenikweni.
Ndiye mukamavala zovala zokopa anthu ena, mumakhala ngati munthu ameneyu. Zovala zanu zimakhala zikuuza anthu kuti, “Muziyang’ana ine.” Zimenezi zingachititse kuti anthu ena aziona kuti ndinu wodzikonda. Zingachititsenso kuti athu ena akuchitireni zachipongwe kapena aziganiza kuti mukuwakopa kuti mukhale nawo pachibwenzi kapena mugone nawo.
Munthu sumatsatsa chinthu chimene sukugulitsa. Ndiye m’malo movala zovala zokopa anthu ena, mungachite bwino kumavala modzilemekeza. Mtsikana wina dzina lake Monica anati: “Sikuti kuvala modzilemekeza kumatanthauza kuti uzivala ngati agogo ako. Koma kumangotanthauza kuvala zovala zoti anthu akakuona, asamachite manyazi.”
Onaninso
N’chifukwa Chiyani Sindikuyenera Kutsanzira Khalidwe la Anthu Omwe Amaonetsedwa M’mafilimu, pa TV ndi M’magazini?
—Gawo 1: Ya Atsikana
Achinyamata ambiri amaganiza kuti akuchita zinthu m’njira yawoyawo, koma amakhala akungotsanzira zochita za ena.
N’chifukwa Chiyani Sindikuyenera Kutsanzira Khalidwe la Anthu Omwe Amaonetsedwa M’mafilimu, pa TV ndi M’magazini?
—Gawo 2: Ya Anyamata
Kodi kutsanzira makhalidwe a anthu amene amasonyezedwa m’mafilimu, pa TV ndi m’magazini kungapangitse kuti anthu asamakopeke nanu?
Kodi Ndimangokhalira Kuganizira za Maonekedwe Anga?
Kodi mungatani kuti muzisangalala ndi mmene mumaonekera?


text:
NKHANI YA PACHIKUTO | KODI N’ZOTHEKA KUMVETSA ZIMENE BAIBULO LIMANENA?
Mukhoza Kumvetsa Zimene Baibulo Limanena
Tiyerekeze kuti mwapita kudziko lachilendo. Muli kumeneko, mukuona kuti anthu ake ndi osiyana kwambiri ndi a kwanu. Zakudya zimene amakonda, chikhalidwe chawo komanso ndalama zimene amagwiritsa ntchito, n’zosiyana kwambiri ndi zimene munazolowera. N’zosakayikitsa kuti zingakuvuteni kuzolowera kukhala m’dziko limenelo. Ndipo sitikukayikira kuti mungakonde kuti munthu wina azikuthandizani.
Nanunso mukhoza kumva chimodzimodzi ngati n’koyamba kuwerenga Baibulo. Zimenezi zikhoza kuchitika chifukwa Baibulo limafotokoza zinthu zimene zinachitika kale kwambiri, zomwenso mwina zingakhale zosiyana ndi zimene zimachitika kwanuko. Mwachitsanzo Baibulo limanena za anthu ena otchedwa Afilisiti, chakudya chotchedwa mana, ndalama zotchedwa madalakima komanso chikhalidwe chachilendo ‘chong’amba zovala’ munthu akakhumudwa ndi zinazake. (Yoswa 13:2; Ekisodo 16:31; Luka 15:9; 2 Samueli 3:31) Monga taonera m’chitsanzo chija, munthu ukapita ku dziko lachilendo umafuna kuti wina azikuthandiza. Ndiye kodi simungakonde kuti munthu wina yemwe amadziwa bwino Baibulo akuthandizeni kumvetsa zimene limanena?
ANTHU AKALE ANKATHANDIZIDWA KUMVETSA MALEMBA
Kungochokera pamene Malemba Opatulika anayamba kulembedwa mu 1513 B.C.E., Mulungu wakhala akuthandiza anthu kumvetsa bwino Malemba. Mwachitsanzo, Mose yemwe ankatsogolera mtundu wa Isiraeli ‘anayamba kufotokozera’ anthu zimene zinalembedwa.—Deuteronomo 1:5.
Kungochokera nthawi imeneyo, Aisiraeli ankakhala ndi anthu oyenerera amene ankawaphunzitsa Malemba. Mwachitsanzo mu 455 B.C.E. gulu la Ayuda, kuphatikizaponso ana, linasonkhanitsidwa pabwalo lina mumzinda wa Yerusalemu. Ndiyeno aphunzitsi a Mawu a Mulungu anayamba “kuwerenga bukulo [Malemba Opatulika aja] mokweza.” Koma si kuti ankangowawerengera, basi n’kusiya. ‘Ankawathandizanso kumvetsa tanthauzo la zimene anali kuwerengazo.’—Nehemiya 8:1-8.
Patapita zaka zambiri, Yesu ankathandiza anthu kumvetsa Mawu a Mulungu ndipo anthu ankamutchula kuti mphunzitsi. (Yohane 13:13) Nthawi zina Yesu ankaphunzitsa anthu monga gulu, koma nthawi zina ankaphunzitsa munthu payekhapayekha. Pa nthawi ina, Yesu anaphunzitsa khamu la anthu pa ulaliki wina womwe unachitikira paphiri. Anthuwo atamva zimene Yesu ananena ‘anakhudzidwa moti anadabwa ndi kaphunzitsidwe kake.’ (Mateyu 5:1, 2; 7:28) Ndiponso m’chaka cha 33 C.E., ophunzira awiri a Yesu ankapita kumudzi wina womwe unali pafupi ndi mzinda wa Yerusalemu. Kenako Yesu anawapeza n’kuyamba ‘kuwafotokozera Malemba momveka bwino.’—Luka 24:13-15, 27, 32.
Nawonso ophunzira a Yesu ankaphunzitsa ena Mawu a Mulungu. Mwachitsanzo, pa nthawi inayake nduna ya ku Itiyopiya inkawerenga mbali ina ya Malemba Opatulika. Kenako wophunzira wa Yesu, dzina lake Filipo, anafika kwa ndunayi n’kuifunsa kuti: “Kodi mukumvetsa zimene mukuwerengazo?” Ndunayo inayankha kuti: “Ndingamvetse bwanji popanda wondimasulira?” Ndiye Filipo anaifotokozera tanthauzo la zimene inali kuwerengazo.—Machitidwe 8:27-35.
NANUNSO MUKHOZA KULIMVETSA BAIBULO
Mofanana ndi anthu akale omwe ankaphunzitsa ena mfundo za m’Malemba, a Mboni za Yehova masiku ano amaphunzitsa anthu Baibulo m’mayiko 239. (Mateyu 28:19, 20) Mlungu uliwonse, amaphunzira Baibulo ndi anthu oposa 9 miliyoni. Ambiri mwa anthuwa amakhala oti si Akhristu. A Mboniwa samalipiritsa kalikonse akamaphunzira Baibulo ndi munthu ndipo amachita zimenezi kunyumba kapena malo ena amene munthu angasankhe kuti aziphunzirirako. Phunziroli limathanso kuchitika munthu ali kwina. Mwachitsanzo, ena amaphunzira kudzera pa foni, kompyuta kapena pa tabuleti.
Kodi nanunso mukufuna kumvetsa zimene Baibulo limanena? Tikukupemphani kuti mufunse wa Mboni za Yehova aliyense kuti akuthandizeni. Ngati mutaphunzira Baibulo ndi a Mboni, mudzaona kuti Baibulo ndi buku ‘lopindulitsa pa kuphunzitsa, kudzudzula, kuwongola zinthu ndi kulangiza m’chilungamo.’ Ndi lothandizanso “kuti munthu wa Mulungu akhale woyenerera bwino ndi wokonzeka mokwanira kuchita ntchito iliyonse yabwino.”—2 Timoteyo 3:16, 17.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?
Kodi Phunziro la Baibulo Limachitika Bwanji?
A Mboni za Yehova padziko lonse lapansi amadziwika bwino chifukwa cha ntchito yawo yophunzitsa anthu Baibulo kwaulere. Onani mmene amaphunzitsira.
Mwayi Woti Aliyense Aphunzire Baibulo
Werengani nkhaniyi kuti mudziwe mayankho a mafunso 8 omwe anthu amakonda kufunsa okhudza phunziro la Baibulo.


text:
GALAMUKANI! NOVEMBER 2015
N’chifukwa Chiyani Anthu Akusiya Zipembedzo Zawo?
Anthu ambiri akusiya kupita ku zipembedzo zawo. N’chifukwa chiyani anthuwa akuchita zimenezi?
N’chifukwa Chiyani Anthu Akusiya Zipembedzo Zawo?
Baibulo linaneneratu kuti anthu adzasiya kupita ku zipembedzo zawo.
Amachita Zinthu Bwinobwino Ngakhale Kuti Ndi Osaona
Munthu akasiya kuona, ubongo wake umasintha n’kuyamba kugwiritsa ntchito ziwalo zina. Anthu osaona amadalira kwambiri kumva mawu, fungo komanso amadalira manja ndi zala zawo kuti adziwe zinthu
Katswiri wa Masamu Akufotokoza za Chikhulupiriro Chake
N’chifukwa chiyani a Gene Hwang amaona kuti zimene Baibulo limanena sizitsutsana ndi kafukufuku amene anachita?
Muziyamikira Ana Anu
Kuyamikira mwana akachita khama n’kothandiza kwambiri.
Kodi Dzikoli Lidzathadi?
Kodi mawu akuti “dziko,” omwe amapezeka pa 1 Yohane 2:17 amatanthauza chiyani? Kodi dziko limeneli lidzatha liti, nanga lidzatha bwanji?
Zomera Nazonso Zimadziwa Masamu
Asayansi anachita kafukufuku pa zomera zinazake ndipo anapeza kuti zomerazi zimadziwa masamu kwambiri.
Zina zimene zili pawebusaiti
Mafunso Ofunsidwa Kawirikawiri Okhudza Mboni a Yehova
Pezani mayankho omveka bwino a mafunso amene anthu ambiri amakonda kufunsa.
Zoti Ana Achite
Pezani nkhani zimene mungagwiritse ntchito pophunzitsa ana anu mfundo za m’Baibulo.


text:
ZOKHUDZA MALAMULO NDIPONSO UFULU WACHIBADWIDWE
Rwanda
Boma la Rwanda Lathetsa Tsankho Limene Limachitika M’masukulu Chifukwa cha Kusiyana kwa Zipembedzo
Zimene boma lachita poteteza ufulu wopembedza umene ana a sukulu ali nawo ndi nkhani yosangalatsa kwambiri kwa ana a sukulu omwe ndi a Mboni.
Khothi Lalikulu Kwambiri Linachita Zinthu Mwachilungamo ku Rwanda
Ofesi yomva madandaulo a anthu m’dziko la Rwanda inauza Khoti Lalikulu Kwambiri kuti liunikenso chigamulo chake chokhudza Mboni za Yehova itazindikira kuti nkhaniyo sinayende mwachilungamo.


text:
MUTU 1
“Taonani, Uyu Ndiye Mulungu Wathu”
1, 2. (a) Kodi ndi mafunso otani amene mungakonde kufunsa Mulungu? (b) Kodi Mose anafunsa chiyani kwa Mulungu?
KODI mungayerekeze kukhala mukucheza ndi Mulungu? N’kochititsa mantha zedi kungolingalira chabe kuti Wolamulira Wamkulu wa chilengedwe chonse akulankhula nawe! Poyamba mukukayikakayika, koma kenako mukuyankha bwinobwino. Iye akumvetsera, akukuyankhani, ndipo akukuchititsani kukhala womasuka kufunsa funso lililonse limene mungafune. Ndiye, kodi inu mungafunse funso lotani?
2 Kalekalelo, panali munthu yemwe zofanana ndendende ndi zimenezi zinamuchitikirapo. Dzina lake ndi Mose. Komatu mukhoza kudabwa ndi funso limene anasankha kufunsa Mulungu. Sanafunse za iye mwini, za tsogolo lake, ngakhale za mavuto a anthu. Iye anafunsa za dzina la Mulungu. Funsoli lingakudabwitseni, chifukwa Mose anali kudziŵa kale dzina la Mulungu. Ndiye kuti funso lake linali kutanthauza zambiri. Inde, linali funso lofunika kwambiri limene Mose akanafunsa. Yankho lake limakhudza tonsefe. Lingakuthandizeni kuchita zinthu zofunika kwambiri kuti muyandikire kwa Mulungu. Motani? Tiyeni tione mmene iwo anachezera mochititsa chidwi.
3, 4. Kodi n’zochitika zotani zomwe zinachititsa Mose kulankhulana ndi Mulungu, nanga ndi iti yomwe inali mfundo yaikulu ya kucheza kwawo?
3 Mose anali wa zaka 80. Panali patatha zaka makumi anayi kuchokera pamene anathaŵa ku Igupto komwe anthu a mtundu wake, Aisrayeli, anali akapolo. Tsiku lina, pamene anali kudyetsa nkhosa za apongozi ake, anaona chinthu chachilendo. Chitsamba chinali kuyaka moto koma icho osanyeka. Chinali kungoyakabe, ngati kuunika kooneka m’phiri. Mose anayandikira kuti aone chimene chinali kuchitika. Iye ayenera kuti anadzidzimuka kwambiri pamene anamva mawu omulankhula kuchokera pa motowo! Kenako Mulungu ndi Mose analankhulana kwanthaŵi yaitali kupyolera mwa mngelo. Ndipo monga mukudziŵira, panthaŵiyi Mulungu anatuma Mose wamanthayo, kusiya moyo wamtendere womwe anali nawo ndi kubwerera ku Igupto kukalanditsa Aisrayeli mu ukapolo.—Eksodo 3:1-12.
4 Pamenepa Mose akanafunsa Mulungu funso lina lililonse. Koma taonani funso limene anasankha kufunsa: “Onani, pakufika ine kwa ana a Israyeli, ndi kunena nawo, Mulungu wa makolo anu wandituma kwa inu; ndipo akakanena ndi ine, Dzina lake ndani? Ndikanena nawo chiyani?”—Eksodo 3:13.
5, 6. (a) Kodi ndi choonadi chosavuta kumva komanso chofunika kwambiri chiti chimene funso la Mose likutiphunzitsa? (b) Ndi chinthu cholakwika chotani chimene chachitidwa pa dzina la Mulungu? (c) N’chifukwa chiyani kuli kofunika kwambiri kuti Mulungu waulula dzina lake kwa anthu?
5 Funso limenelo choyamba limatiphunzitsa kuti Mulungu ali ndi dzina lake. Choonadi chosavuta kumva chimenechi sitiyenera kuchipeputsa. Komatu n’zimene amachita ambiri. M’mabaibulo ambiri dzina la Mulungu alichotsamo ndipo m’malo mwake aikamo mayina audindo monga “Ambuye” ndi “Mulungu.” Chimenechi ndi chinthu chimodzi mwa zinthu zomvetsa chisoni ndi zolakwika kwambiri zimene zachitika ndi zolinga za chipembedzo. Ndiiko komwe, kodi n’chiyani chimene mumayambirira kuchita pamene mwakumana ndi munthu wina? Kodi simuyamba mwam’funsa dzina lake? N’chimodzimodzinso podziŵa Mulungu. Si munthu wopanda dzina yemwe alibe chidwi ndi anthu ena; ndiponso si munthu woti sitingathe kumudziŵa kapena kumumvetsa. Ngakhale kuti saoneka, iye ndi munthu ndipo ali ndi dzina; dzina lake ndi Yehova.
6 Ndiponso, Mulungu akaulula dzina lake ndiye kuti chinthu china chachikulu ndi chosangalatsa chili pafupi kuchitika. Akutiuza kuti timudziŵe. Akufuna kuti tisankhe chochita chabwino kwambiri pamoyo wathu, ndicho kumuyandikira. Komatu Yehova sanangotiuza chabe dzina lake. Watiphunzitsanso kuti iyeyo ndi wotani.
Tanthauzo la Dzina la Mulungu
7. (a) Kodi zikuoneka kuti dzina la Mulungu limatanthauza chiyani? (b) Kodi Mose makamaka anafuna kudziŵa chiyani pofunsa Mulungu dzina Lake?
7 Yehova anadzisankhira yekha dzina lake, dzina la tanthauzo kwabasi. Zikuoneka kuti dzina lakuti “Yehova” limatanthauza kuti “Iye Amachititsa Kukhala.” M’chilengedwe chonse, palibe aliyense amene amafanana naye chifukwa chakuti iye ndiye anachititsa zinthu zonse kuti zikhaleko, ndipo amakwaniritsa zolinga zake zonse. Mfundo yokhayi ndi yodzetsa nthumanzi. Koma kodi tanthauzo la dzina la Mulunguli limangosonyeza kuti iye ndi mlengi basi? Ndithudi Mose anafuna kudziŵa zambiri. Iye ankadziwa kuti Yehova ndiye mlengi ndipo dzina la Mulungu ankalidziwa. Dzina la Mulungu silinali lachilendo. Anthu anakhala akuligwiritsa ntchito kwa zaka mazana ambiri. Mosakayikira, Mose pofunsa dzina la Mulungu anali kufunsa za munthu amene dzinalo limaimira. Kwenikweni anali kunena kuti: ‘Kodi anthu anu Aisrayeli ndingawauze zotani za inu zimene zidzawachititsa kukukhulupirirani, zomwe zidzawapatsa chidaliro chakuti inu mudzawalanditsadi?’
8, 9. (a) Kodi Yehova anayankha motani funso la Mose, nanga cholakwika n’chiyani ndi mmene mabaibulo ambiri amatembenuzira yankho Lake? (b) Kodi mawu akuti “ndidzakhala chimene ndidzakhala” amatanthauzanji?
8 Poyankha, Yehova anatchula mfundo yochititsa chidwi kwambiri yokhudza makhalidwe ake. Mfundo imeneyi ikukhudzana ndi tanthauzo la dzina lake. Anauza Mose kuti: “Ndidzakhala chimene ndidzakhala.” (Eksodo 3:14, NW) Baibulo lathu la Chicheŵa ndi mabaibulo ena ambiri amatembenuza vesili kuti: “Ine ndine yemwe ndili Ine.” Koma mabaibulo omasuliridwa mosamala amasonyeza kuti Mulungu sanali kungotsimikizira za kukhalapo kwake. M’malo mwake, anali kuphunzitsa Mose, ndiponso ifeyo, kuti Iye ‘adzakhala,’ kapena kuti adzasankha kukhala chilichonse chimene chikufunika kuti akwaniritse malonjezo Ake. Baibulo lotembenuzidwa ndi J. B. Rotherham limatembenuza vesili kuti: “Ndidzakhala chilichonse chimene ndifuna.” Katswiri wina wa chilankhulo cha Chihebri cha m’Baibulo analongosola vesili motere: “Zochitika zilizonse kapena zofunika zilizonse zomwe zingakhalepo . . . , Mulungu ‘adzakhala’ chimene chikufunikacho.”
9 Kodi zimenezi zinatanthauzanji kwa Aisrayeli? Ngakhale kuti patsogolo pawo panali zopinga ndi mavuto aakulu, Yehova anali kudzakhala chilichonse chimene chikafunika kuti awalanditse ku ukapolo ndi kuwabweretsa m’Dziko Lolonjezedwa. Ndithudi dzinalo linawapatsa chidaliro mwa Mulungu. Ifenso lerolino lingatipatse chidaliro chofananacho. (Salmo 9:10) Chifukwa chiyani?
10, 11. Kodi dzina la Yehova limatiuza motani kuti tizimuganizira monga Atate wosinthasintha kwabasi ndiponso wabwino zedi pa onse? Perekani chitsanzo.
10 Tiyeni tifanizire motere. Makolo amadziŵa mmene ayenera kukhalira osinthasintha posamalira ana awo. Patsiku limodzi lokha, kholo lingafunike kukhala nesi, wophika, mphunzitsi, wopereka chilango, woweruza, ndi zina zambiri. Ambiri amathyoka m’nkhongono ndi kuchuluka kwa ntchito zimene amayembekezeredwa kugwira. Amaona kuti ana awo amakhala ndi chikhulupiriro chonse mwa iwo; anawo sakayika konse kuti Ababa kapena Amama apoletsa bala, athetsa mikangano yonse, akonza chidole chilichonse chimene chawonongeka, ndipo ayankha funso lililonse limene lingabwere m’malingaliro awo ofuna kudziŵa zinthu nthaŵi zonse. Makolo ena amadziona kuti n’ngosayenera kuwakhulupirira chonchi, ndipo nthaŵi zina amakhumudwa kumene chifukwa cholephera kuchita zinthu zina. Amamva kuti sangayesere m’pang’ono pomwe kuchita ntchito zochuluka mwa zimenezi.
11 Yehova nayenso ndi kholo lachikondi. Komatu, mosapatuka pa miyezo yake yangwiro, angathe kukhala chilichonse kuti asamalire ana ake a padziko lapansi m’njira yabwino kwambiri. Motero dzina lake lakuti Yehova, limatiuza kuti tizimuganizira monga Atate wabwino kwambiri pa onse. (Yakobo 1:17) Sipanatenge nthaŵi kuti Mose ndi Aisrayeli onse okhulupirika aone kuti Yehova alidi wogwirizana ndi dzina lake. Iwo akunthunthumira, anamuona akukhala Mkulu wa Nkhondo wosagonjetseka, Wolamulira zinthu zonse zachilengedwe, Wopereka Malamulo, Woweruza, Wolemba Mapulani, Wopereka chakudya ndi madzi, Wosunga zovala ndi nsapato, ndi zina zambiri mosafanana ndi wina aliyense.
12. Kodi maganizo a Farao pa Yehova anali osiyana motani ndi a Mose?
12 Choncho Mulungu watidziŵitsa dzina lake, watiphunzitsa zinthu zochititsa chidwi kwambiri zokhudza iyeyo, mwini wake wa dzinalo, ndiponso watisonyeza kuti zimene amanena zokhudza iye ndi zoona. Mosakayikira Mulungu amafuna kuti timudziŵe. Kodi tikuchitapo chiyani? Mose anafuna kudziŵa Mulungu. Kufunitsitsa kumeneku kunasintha moyo wake ndi kumuchititsa kuyandikira kwambiri kwa Atate wake wakumwamba. (Numeri 12:6-8; Ahebri 11:27) N’zachisoni kuti anthu ochepa chabe m’nthaŵi ya Mose ndiwo anali n’chikhumbo chofananacho. Mose atatchula dzina la Yehova kwa Farao, wolamulira wa Igupto wodzitukumulayo anakalipa kuti: “Yehova ndani?” (Eksodo 5:2) Farao sanafune kuphunzira zochuluka za Yehova. M’malo mwake, monyodola anati Mulungu wa Israyeli ndi wosafunika kapena ndi wosayenera. Malingaliro amenewo ndi ofala kwambiri lerolino. Amatseka anthu m’maso kuti asadziŵe choonadi chofunika kwambiri chakuti Yehova ndiye Ambuye Mfumu.
Ambuye Mfumu Yehova
13, 14. (a) N’chifukwa chiyani Yehova amapatsidwa mayina audindo ambirimbiri m’Baibulo, nanga ena a mayinawo ndi ati? (Onani bokosi pa tsamba 14.) (b) N’chifukwa chiyani Yehova ali woyenera mwapadera kutchedwa kuti “Ambuye Mfumu”?
13 Yehova moyenerera ali ndi mayina audindo ambirimbiri m’Malemba. Mayina ameneŵa saposa dzina lake lenileni, koma amatiphunzitsa zina zomwe dzina lakelo limaimira. Mwachitsanzo, amatchedwa kuti “Ambuye Mfumu Yehova.” (2 Samueli 7:22, NW) Dzina lapamwamba limeneli, lomwe limapezeka nthaŵi mazana angapo m’malemba oyambirira a Baibulo, limatiuza udindo wa Yehova. Iye yekha ndiye ali ndi ufulu wokhala Wolamulira wa chilengedwe chonse. Taonani chifukwa chake.
14 Yehova ndi wapadera pokhala Mlengi. Pa Chivumbulutso 4:11 pamati: “Muyenera inu, Ambuye wathu, ndi Mulungu wathu, kulandira ulemerero ndi ulemu ndi mphamvu; chifukwa mudalenga zonse, ndipo mwa chifuniro chanu zinakhala, nizinalengedwa.” Mawu amtengo wake ameneŵa sanganenedwe kwa wina aliyense. Kalikonse m’chilengedwe chonsechi kalipo chifukwa cha Yehova! Popanda kukayikira kulikonse, Yehova ndi woyenera ulemu, mphamvu, ndi ulemerero zomwe Ambuye Mfumu ndi Mlengi wa zinthu zonse amayenera kulandira.
15. N’chifukwa chiyani Yehova akutchedwa “Mfumu yosatha”?
15 Dzina lina la udindo limene Yehova yekha ndiye amatchulidwa nalo ndi “Mfumu yosatha.” (1 Timoteo 1:17; Chivumbulutso 15:3) Kodi limatanthauzanji? N’kovuta kuti timvetsetse popeza ndife anthu a maganizo opereŵera, koma Yehova ndi wosatha kaya tibwerere m’mbuyo ku nthaŵi zakale ngakhalenso pamene tipita m’tsogolo. Salmo 90:2 limati: “Inde, kuyambira nthaŵi yosayamba kufikira nthaŵi yosatha, Inu ndinu Mulungu.” Motero Yehova alibe chiyambi; iye wakhalako nthaŵi zonse. Amatchedwa molondola kuti “Nkhalamba ya kale lomwe;” iye analipo kwa nthaŵi yosadziŵika munthu wina aliyense kapena chinthu china chilichonse m’chilengedwe chonse chisanakhalepo! (Danieli 7:9, 13, 22) Kodi ndani angakayikire kuti Iye ali ndi ufulu wokhala Ambuye Mfumu?
16, 17. (a) Kodi n’chifukwa chiyani Yehova sitingamuone, nanga n’chifukwa chiyani zimenezi siziyenera kutidabwitsa? (b) Kodi ndi m’lingaliro lotani mmene Yehova ali weniweni kwambiri kuposa chilichonse chimene tingachione kapena kuchigwira?
16 Komatu anthu ena amakayikira ufulu wake umenewo, monga anachitira Farao. Nthaŵi zina vutoli limakhalapo chifukwa anthu opanda ungwiro amakonda kudalira zinthu zimene amaziona ndi maso. Ambuye Mfumu sitingamuone. Iye ndi munthu wauzimu, sangaoneke ndi maso aumunthu. (Yohane 4:24) Komanso, ngati munthu wathupi ndi mwazi atati aime pamene pali Yehova Mulungu, akhoza kufa. Yehova anauza Mose kuti: “Sungathe kuona nkhope yanga; pakuti palibe munthu adzandiona ine ndi kukhala ndi moyo.”—Eksodo 33:20; Yohane 1:18.
17 Zimenezo sitiyenera kudabwa nazo. Mose anangoona mbali chabe ya ulemerero wa Yehova, mwachionekere anauona kupyolera mwa mngelo woimira Yehovayo. Kodi chinatsatirapo n’chiyani? Nkhope ya Mose ‘inanyezimira’ kwa kanthaŵi pambuyo pake. Aisrayeli anachita mantha ngakhale kuyang’ana nkhope ya Mose. (Eksodo 33:21-23; 34:5-7, 29, 30) Ndithudi palibe munthu aliyense amene angaone Ambuye Mfumu mu ulemerero wake wonse! Kodi izi zikutanthauza kuti iye sali weniweni monga zinthu zimene tingazione ndi kuzigwira? Ayi. Timavomereza mosavuta kuti pali zinthu zambiri zomwe sitiziona, mwachitsanzo, timavomereza kuti pali mphepo, mphepo youlutsirapo mawu a wailesi, ndi maganizo. Ndiponso, Yehova ndi wachikhalire, sasintha chifukwa cha kupita kwa nthaŵi, ngakhale patapita zaka mabiliyoni osaŵerengeka. M’lingaliro limeneli, iye ali weniweni kwambiri kuposa chilichonse chimene tingachigwire kapena kuchiona, chifukwa za padzikoli zimakalamba ndi kuwola. (Mateyu 6:19) Komano, kodi tiyenera kumuganizira kuti ndi mphamvu chabe yosadziŵika bwino kapena Woyambitsa Zinthu wosamvetsetseka konse? Tiyeni tione.
Mulungu Ali ndi Umunthu
18. Kodi Ezekieli anaona masomphenya otani, nanga nkhope zinayi za “zamoyo” zomwe zinali pafupi ndi Yehova zikuimira chiyani?
18 Ngakhale kuti Mulungu sitingamuone, m’Baibulo muli ndime zosangalatsa zimene zimatithandiza kuzindikira za kumwamba. Imodzi mwa ndimezi ndi chaputala choyamba cha buku la Ezekieli. M’masomphenya, Ezekieli anaona gulu lakumwamba la Yehova, lomwe linali ngati galeta lalikulu zedi. Chochititsa chidwi kwambiri ndi mmene analongosolera zolengedwa zauzimu zamphamvu zomwe zinazungulira Yehova. (Ezekieli 1:4-10) “Zamoyo” zimenezi n’zogwirizanitsidwa zedi ndi Yehova, ndipo maonekedwe ake amatiuza kanthu kena kofunika kokhudza Mulungu amene zimatumikira. Chamoyo chilichonse chili ndi nkhope zinayi—nkhope ya ng’ombe, ya mkango, ya chiwombankhanga, ndi ya munthu. Ndithudi nkhope zimenezi zimaimira mbali zinayi zikuluzikulu za umunthu wa Yehova.—Chivumbulutso 4:6-8, 10.
19. Kodi ndi khalidwe liti lomwe (a) nkhope ya ng’ombe ikuimira? (b) nkhope ya mkango ikuimira? (c) nkhope ya chiwombankhanga ikuimira? (d) nkhope ya munthu ikuimira?
19 M’Baibulo, ng’ombe kaŵirikaŵiri imaimira mphamvu, ndipo m’poyenera chifukwa ng’ombe ndi nyama ya nyonga kwabasi. Pamene mkango kaŵirikaŵiri umaimira chilungamo, chifukwa kupereka chilungamo chenicheni kumafuna munthu wolimba mtima, khalidwe limene mikango imadziŵika nalo. Ziwombankhanga zimadziŵika bwino kuti zimaona zedi; zimatha kuona tinthu ting’onoting’ono tomwe tili kutali kwambiri. Motero nkhope ya chiwombankhanga ikuimira bwino nzeru ya Mulungu yotha kuona patali. Nanga nkhope ya munthu? Eya, munthu, yemwe anapangidwa m’chifanizo cha Mulungu, amasonyeza mwapadera khalidwe lalikulu la Mulungu, chikondi. (Genesis 1:26) Mbali zimenezi za umunthu wa Yehova—mphamvu, chilungamo, nzeru, ndi chikondi—zimatchulidwa kaŵirikaŵiri m’Malemba moti tikhoza kunena kuti ndiwo makhalidwe ofunika kwambiri a Mulungu.
20. Kodi tifunika kuda nkhaŵa kuti umunthu wa Yehova ungakhale utasintha, ndipo n’chifukwa chiyani mukuyankha choncho?
20 Kodi tiyenera kuda nkhaŵa kuti Mulungu angakhale atasintha pa zaka masauzande angapo omwe adutsa kuchokera pamene analongosoledwa m’Baibulo? Ayi, chifukwa umunthu wa Mulungu susintha. Amatiuza kuti: “Ine Yehova sindisinthika.” (Malaki 3:6) M’malo mosintha mosalingalira bwino, Yehova amasonyeza kuti ndiye Atate wabwino mwa kachitidwe kake ka zinthu pa kalikonse kamene kakuchitika. Amaonetsa mbali za umunthu wake zimene zikufunikira kwambiri. Mwa mbali zinayizo, chikondi ndicho chimaposa zonse. Chimaonekera m’chilichonse chimene Mulungu amachita. Amasonyeza mphamvu zake, chilungamo chake, ndi nzeru zake mwachikondi. Ndipo Baibulo limanena chinachake chapadera chokhudza Mulungu ndi khalidwe limeneli. Limati: “Mulungu ndiye chikondi.” (1 Yohane 4:8) Taonani kuti silikunena kuti Mulungu ali ndi chikondi kapena kuti Mulungu ndi wachikondi. Koma likunena kuti Mulungu ndiye chikondi. Chikondi, umunthu wake weniweniwo, ndicho chimamusonkhezera pa zonse zimene amachita.
“Taonani, Uyu Ndiye Mulungu Wathu”
21. Kodi tidzamva bwanji pamene tikudziŵa bwino mbali za umunthu wa Yehova?
21 Kodi munamuonapo mwana wamng’ono akulozera anzake bambo ake ndiyeno mwachimwemwe ndi monyadira bwino n’kunena kuti, “Mwawaona ababa anga”? Amene amalambira Mulungu ali ndi zifukwa zomveka kuti azimva mofananamo ndi Yehova. Baibulo limaneneratu za nthaŵi imene anthu okhulupirika adzafuula kuti: “Taonani, uyu ndiye Mulungu wathu.” (Yesaya 25:8, 9) Pamene muzindikira kwambiri mbali za umunthu wa Yehova, m’pamenenso mudzamva kwambiri kuti muli ndi Atate wabwino zedi.
22, 23. Kodi Baibulo limasonyeza kuti Atate wathu wakumwamba ndi wotani, nanga timadziŵa motani kuti amafuna kuti tiyandikane naye?
22 Atate ameneyu sikuti ndi wopanda nsangala, kapena wopanda chidwi ndi anthu—ngakhale kuti n’zimene anthu ena achipembedzo ndi afilosofi onkitsa aphunzitsa. Sitikanakopeka ndi Mulungu wopanda nsangala, ndipo Baibulo silisonyeza Atate wathu wakumwamba kuti ndi wotero. M’malo mwake limati iye ndi “Mulungu wachimwemwe.” (1 Timoteo 1:11, NW) Amanyansidwa kapenanso amamvera ena chisoni ndi zimene zikuchitika. ‘Amavutika mu mtima mwake’ pamene zolengedwa zake zanzeru ziphwanya malangizo amene amazipatsa kuti zizikhala ndi moyo wabwino. (Genesis 6:6; Salmo 78:41) Koma pamene tichita zinthu mwanzeru mogwirizana ndi Mawu ake, ‘timakondweretsa mtima’ wake.—Miyambo 27:11.
23 Atate wathu amafuna kuti tiyandikane naye. Mawu Ake amatilimbikitsa ‘kumufufuza ndi kumupeza, ngakhale sakhala patali ndi yense wa ife.’ (Machitidwe 17:27) Komano, kodi zingatheke bwanji kuti anthu ayandikire kwa Ambuye Mfumu ya chilengedwe chonse?


text:
NKHANI YA PACHIKUTO | KODI SATANA ALIPODI?
Kodi Satana Alipodi?
“Ndili mwana, ine ndi makolo anga tinkakhala ku El Salvador. Ndikachita mwano, mayi ankakonda kundiuza kuti, ‘Satana abwera kudzakutenga.’ Koma ine ndinkawayankha kuti, ‘Abwere! Ine sindiopa Satana chifukwa ndimakhulupirira Mulungu.’”—ROGELIO.
Kodi nanunso muli ndi maganizo ofanana ndi a Rogelio? Pa mfundo zomwe zili m’munsizi, ndi iti imene mukuona kuti ndi yolondola?
Satana ndi maganizo oipa amene munthu amakhala nawo mumtima mwake.
Satana alipodi, koma sachita chidwi kwenikweni ndi zochita za anthufe.
Satana ndi mngelo woipa yemwe amachititsa kuti anthu azichita zoipa.
Ena amaona kuti mfundo yolondola ndi yoyambayo, ena amati yachiwiriyo ndipo ena amati yolondola ndi yomalizayo. Koma kodi kudziwa zoona pa nkhaniyi n’kofunika? Ngati Satana kulibe, ndiye kuti amene amakhulupirira kuti alipo amakhulupirira zabodza. Ngati Satana alipodi koma sachita chidwi kwenikweni ndi zochita za anthufe, ndiye kuti anthu amene amamuopa, amangoopa njokaluzi. Komanso ngati Satana ndi mngelo woipa, yemwe amachititsa kuti anthu azichita zoipa, ndiye kuti ndi woopsa kwambiri kuposa mmene ambiri amaganizira.
Tiyeni tione zimene Mawu a Mulungu amanena pa mafunso otsatirawa: Kodi Satana ndi ndani? Kodi ndi maganizo oipa amene amakhala mumtima mwa munthu kapena ndi mngelo woipa? Ngati alipodi, kodi ndi woopsa? Nanga mungatani kuti mudziteteze?


text:
MFUNDO ZOTHANDIZA MABANJA | BANJA
Kodi Mungatani Kuti Muzimvetsera Mwamuna Kapena Mkazi Wanu Akamalankhula?
VUTO LIMENE LIMAKHALAPO
Tiyerekeze kuti mkazi kapena mwamuna wanu akunena kuti, “Simukumvetsera zimene ndikunena!” Koma inuyo mukuona kuti mukumvetsera. Apa ndiye kuti zimene inuyo mwamva si zimene mnzanuyo akutanthauza. Zimenezi zingangopangitsa kuti muyambenso kukangana.
Koma n’zotheka kupewa mavuto amenewa. Choyamba mungafunike kudziwa chimene chimapangitsa kuti musamve mfundo zina zimene mkazi kapena mwamuna wanu akunena, ngakhale inuyo mutaona kuti mukumvetsera.
ZIMENE ZIMACHITITSA
Kusokonezedwa ndi zinthu zina komanso kutopa. Mkazi wanu akuyamba kulankhula pa nthawi imene ana akulira, TV ikusokosera kapena pa nthawi imene inuyo mukuganizira za mavuto amene mwakumana nawo kuntchito. Ndiyeno akukuuzani kuti madzulo mukhala ndi alendo. Mukugwedeza mutu n’kunena kuti, “Chabwino.” Koma kodi mwamvadi zimene iye wanena? Mwina ayi.
Kuganiza molakwika. Mkazi kapena mwamuna wanu akalankhula mawu enaake mungaganize kuti akutanthauza zinazake osati zimene akunenazo. Koma mwina zimene mukuganizazo si zoona. Mwachitsanzo, mnzanuyo angakuuzeni kuti: “Mlungu uno mwagwira maovataimu ambiri.” Poganiza kuti akukudzudzulani, mungayankhe kuti: “Koma iweyo ndi amene umachititsa kuti ndizigwira maovataimu chifukwa umawononga ndalama zambiri. Ukuganiza kuti tingamapeze kuti ndalama zimene umagulira zinthu, nditapanda kumagwira maovataimu?” Apa mnzanuyo akuyankha mopsa mtima kuti: “Ine sindikuti mwalakwa.” Maganizo ake anali oti mukhale pakhomo Loweruka ndi Lamlungu kuti mupume chifukwa mwagwira ntchito kwambiri.
Kupupuluma. Mkazi wina, dzina lake Marcie, * ananena kuti: “Nthawi zina ndimangofuna kunena mmene ndikumvera, koma mwamuna wanga, Mike, amayamba kundiuza mmene ndingathetsere vutolo. Sikuti cholinga changa chimakhala choti andiuze mmene ndingathetsere vutolo. Ndimangofuna adziwe mmene ndikumvera.” Kodi pamenepa vuto limakhala chiyani? Mike amangothamangira kupeza njira yothetsera vuto. Zotsatira zake zimakhala zoti samva zonse zimene Marcie akunena.
Kaya chimayambitsa vuto n’chiyani, komabe kodi mungatani kuti muzimvetsera mwamuna kapena mkazi wanu akamalankhula?
ZIMENE MUNGACHITE
Muzimvetsera mwatcheru. Tiyerekeze kuti mkazi kapena mwamuna wanu ali ndi nkhani imene akufuna akuuzeni. Koma kodi ndinu wokonzeka kumvetsera? Mwina ayi, chifukwa choti pa nthawiyi mukuganizira zina. Ngati ndi choncho, musayerekezere ngati mukumvetsera. Siyani kaye zimene mukuchitazo n’kuyamba kumvetsera mwatcheru. Apo ayi muuzeni mnzanuyo kuti akudikireni kuti mumalize kaye zimene mukuchitazo.—Lemba lothandiza: Yakobo 1:19.
Musamadulane mawu. Mnzanuyo akamalankhula, yesetsani kuti musamudule mawu kapena kumutsutsa. Mulankhula nthawi yanu ikafika. Panopa mukuyenera kumvetsera basi.—Lemba lothandiza: Miyambo 18:13.
Muzifunsa mafunso. Zimenezi zingathandize kuti mumvetse bwino zimene mnzanuyo akunena. Marcie uja ananena kuti: “Ndimasangalala mwamuna wanga akamandifunsa mafunso. Zimasonyeza kuti akufuna kumvetsa zimene ndikulankhula.”
Musamangoganizira mawu amene mnzanuyo wanena koma muziyesetsa kumvetsa zimene akutanthauza. Muziona mmene mnzanuyo akuyendetsera manja, akuyang’anira komanso mmene mawu ake akumvekera, chifukwa zimenezi zingakuthandizeni kudziwa zimene akutanthauza. Mawu akuti, “Zili bwino” angatanthauze kuti “Sizili bwino” potengera mmene wawalankhulira. “Simufuna kundithandiza” angatanthauze kuti, “Ndimaona kuti simuona kuti ndine wofunika.” Muziyesetsa kumvetsa zimene mnzanuyo akutanthauza ngakhale pamene sananene mwatchutchutchu. Apo ayi mukhoza kumangokangana pa zimene mnzanuyo wanena m’malo moganizira zimene akutanthauza.
Muzimvetsera mpaka mnzanuyo atamaliza kulankhula. Musachokepo kapena kusiya kumvetsera, ngakhale zitakhala kuti zimene mnzanuyo akulankhula sizikukusangalatsani. Mwachitsanzo, kodi mungatani ngati mnzanuyo akulankhula mawu osonyeza kuti inuyo ndinu olakwa? Bambo wina yemwe wakhala m’banja kwa zaka zoposa 60, dzina lake Gregory, ananena kuti: “Muzimvetserabe mwatcheru zimene mnzanuyo akunena. Kuchita zimenezi n’kovuta koma n’kothandiza kwambiri ndipo kumasonyeza kuti simuchita zinthu mwachibwanabwana.”—Lemba lothandiza: Miyambo 18:15.
Muzikhala ndi chidwi chenicheni ndi mnzanuyo. Kumvetsera mwatcheru si luso chabe koma ndi njiranso yosonyezera kuti mnzanuyo mumamukonda. Ngati mukufunadi kumva zimene mnzanuyo akunena, kumvetsera kumakhala kosavuta ndipo simuchita zimenezo chifukwa chokakamizika. Mukamachita zimenezi ndiye kuti mukutsatira malangizo a m’Baibulo akuti: “Musamaganizire zofuna zanu zokha, koma muziganiziranso zofuna za ena.”—Afilipi 2:4.
^ ndime 9 Tasintha mayina m’nkhaniyi.
Onaninso
Muzilankhulana Bwino Kuti Banja Lanu Likhale Lolimba
Kulankhulana bwino n’kofunika kwambiri kuti banja likhale losangalala. Nkhani ino ikufotokoza makhalidwe omwe angatithandize kuti tizilankhulana bwino.
Muzidalira Kwambiri Mulungu
Kudzifunsa mafunso awiri okha kungathandize kuti banja lanu liziyenda bwino.


text:
ZIMENE ACHINYAMATA AMADZIFUNSA
Kodi Ndithetse Chibwenzichi?—Gawo 1
Nthawi zina zimakhala bwino kuthetsa chibwenzi. Taonani zimene zinachitikira mtsikana wina dzina lake Jill. Iye ananena kuti: “Poyamba ndinkaona kuti mnyamata amene ndinali naye pachibwenzi amandiganizira chifukwa nthawi zonse ankada nkhawa ndi kumene ndinali, zimene ndimachita komanso anthu amene ndinali nawo. Koma zinafika pakuti ankangofuna kuti ndizingocheza ndi iyeyo basi. Moti ankachita nsanje ngakhale ndikamacheza ndi anthu akwathu makamaka bambo anga. Nditathetsa chibwenzi, ndinachita kumva ngati ndatula chimwala cholemera chimene ndinasenza.”
Nayenso Sarah anakumana ndi zinthu zofanana ndi zimene zinachitikira Jill. Iye anayamba kuzindikira kuti mnyamata amene anali naye pachibwenzi dzina lake John, anali wachipongwe, wovuta komanso wamwano. Sarah ananena kuti: “Nthawi ina tinagwirizana kuti adzanditenge kunyumba kuti tipite kwinakwake. Iye anachedwa ndi maola atatu. Ngakhale kuti mayi anga ndi amene anamutsegulira chitseko, sanawalankhule koma anangondiuza kuti: ‘Tiye tizipita tachedwa.’ M’malo monena kuti ‘ndachedwa’ ananena kuti ‘tachedwa.’ Iye anayenera kupepesa kapena kunena zimene zinapangitsa kuti achedwe. Komanso anayenera kupereka ulemu kwa mayi anga.”
N’zoona kuti kuchita chinthu chokhumudwitsa kamodzi kokha kapena ngati munthuyo ali ndi khalidwe lina lokhumudwitsa si ndiye kuti chibwenzi chanu chithe. (Salimo 130:3) Koma Sarah atazindikira kuti John nthawi zonse ankachita zinthu mwamwano anaganiza zothetsa chibwenzi.
Kodi mungatani ngati mofanana ndi Jill komanso Sarah mwaona kuti munthu amene muli naye pachibwenzi siwoyenera kumanga naye banja? Ngati zili choncho simuyenera kungokhala osachita chilichonse. Ngakhale kuti zimakhala zovuta koma ndi nzeru kuthetsa chibwenzicho. Lemba la Miyambo 22:3 limanena kuti: “Wochenjera ndi amene amati akaona tsoka amabisala.”
Kunena zoona, kuthetsa chibwenzi n’kovuta. Koma muzikumbukira kuti mukalowa m’banja ndi munthuyo mukuyenera kukhala naye kwa moyo wanu wonse. Choncho ndi bwino kudandaula kwa nthawi yochepa panopa chifukwa chakuti mwathetsa chibwenzi m’malo momadzanong’oneza bongo muli m’banja.


text:
REAVITA, UABKhadi pafupifupi bizinesi
REAVITA, UAB
Conference, Facilities, Makina office ndi zipangizo, Makina, zipangizo, Makompyuta +8
Zikalata
Map
Ntchito gulu
Conference, Facilities, Makina office ndi zipangizo, Makina, zipangizo, Makompyuta, Makompyuta, it, Malo, Malonda katundu, Malonda, kufalitsa, Mipando, Mphatso, Stamps, Zipangizo zoyendera magetsi banja
Qr code
vCard
Website
Site dzina: Biuro prekės, biuro technika, raštinės reikmenys, kompiuterinė technika, eksploatacinės medžiagos, mokyklinės prekės


text:
N’chifukwa Chiyani Muyenera Kuphunzira Baibulo?
Kodi Baibulo mumalidziwa bwino? Palibe buku limene lafalitsidwa kwambiri kuposa Baibulo. Anthu a mafuko onse amaona kuti uthenga wake ndi wolimbikitsa ndiponso wopatsa chiyembekezo. Amaonanso kuti m’Baibulo muli malangizo othandiza pamoyo watsiku ndi tsiku. Komabe, anthu ambiri masiku ano sakulidziwa bwino Baibulo. Mwina inuyo mumachita chidwi ndi Baibulo, kaya ndinu wopemphera kapena ayi. Kabuku kano kakonzedwa kuti kakuthandizeni kudziwa mwachidule zimene zili m’Baibulo.
MUSANAYAMBE kuwerenga Baibulo, ndi bwino kuti mudziwe zinthu zina zokhudza bukuli. Baibulo limatchedwanso Malemba Opatulika, ndipo lili ndi mabuku kapena kuti zigawo zokwana 66, kuyambira Genesis mpaka Chivumbulutso.
Kodi uthenga umene uli m’Baibulo ndi wochokera kwa ndani? Limeneli ndi funso labwino kwambiri. Baibulo linalembedwa ndi amuna okwana 40 pa nthawi ya zaka zoposa 1,600. N’zochititsa chidwi kuti amuna amenewa sananene kuti uthenga wa m’Baibulo unachokera kwa iwowo. Mwachitsanzo, mwamuna wina amene analemba nawo Baibulo ananena kuti: “Malemba onse anauziridwa ndi Mulungu.” (2 Timoteyo 3:16) Winanso amene analemba nawo Baibulo anati: “Mzimu wa Yehova unandilankhulitsa, ndipo mawu ake anali palilime langa.” (2 Samueli 23:2) Chotero anthu amene analemba Baibulo amanena kuti uthenga wa m’Baibulo unachokera kwa Yehova Mulungu, Wolamulira Wamkulu wa chilengedwe chonse. Olemba Baibulo anasonyeza kuti Mulungu akufuna kuti anthu amudziwe bwino.
Palinso chinthu china chofunika kwambiri chimene chingatithandize kuti timvetse bwino Baibulo. Malemba onse ali ndi mfundo imodzi yaikulu yakuti: Mulungu ndiye woyenera kulamulira anthu kudzera mu Ufumu wake wakumwamba. M’masamba akutsogoloku muona kuti mfundo yaikulu imeneyi ikuoneka m’mabuku onse kuyambira Genesis mpaka Chivumbulutso.
Tsopano tiyeni tione uthenga wopezeka m’Baibulo, buku lotchuka kwambiri padziko lonse.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
MFUNDO ZOTHANDIZA MABANJA | ACHINYAMATA
Kodi Mukufuna Kubwereranso Kunyumba?
VUTO LIMENE LIMAKHALAPO
Pali mawu omwe amati “kwanu n’kwanu m’thengo mudalaka njoka.” Izi n’zoona chifukwa achinyamata ambiri omwe amachoka pakhomo pa makolo awo kuti akadziimire paokha, amabwereranso zinthu zikathina. Kodi inunso mukukumana ndi mavuto moti mukufuna kubwerera kwanu?
Achinyamata ambiri amalephera kubwereranso pakhomo pa makolo awo zinthu zikavuta. Mwachitsanzo, mtsikana wina dzina lake Sarah * ananena kuti: “Nditayamba kukhala ndekha ndinkadziona kuti ndine munthu wamkulu chifukwa sindinkadaliranso aliyense. Koma nditabwereranso kunyumba ndinayamba kudzionanso ngati kamwana.” Mnyamata wina dzina lake Richard ananenanso zofanana ndi zimenezi. Ananena kuti: “Sindinkafuna kubwereranso kunyumba. Ndinkaona kuti ndikabwereranso ndioneka ngati wolephera.”
Kodi nanunso mukukumana ndi zimenezi? Nkhaniyi ikhoza kukuthandizani kuti zinthu ziyambenso kukuyenderani.
ZIMENE ZIMACHITITSA
Mavuto a zachuma. Achinyamata ambiri amene achoka pakhomo pa makolo awo amakhumudwa akaona kuti zikuwavuta kukhala paokha. Richard amene tamutchula kale uja ananena kuti: “Zinkangokhala ngati ndikulandirira ndalama m’matumba obooka.” Mtsikana wina dzina lake Shaina, yemwe anachoka pakhomo pa makolo ake ali ndi zaka 24 n’kubwereranso patangotha chaka ndi hafu, ananena kuti: “Zinkandivuta kugwiritsa ntchito bwino ndalama. Pamene ndinkachoka kwathu n’kuti ndilibe ndalama, ndipo pamene ndinkabwerera n’kuti ndili ndi ngongole zambiri.” *
Kusowa kwa ntchito. Ntchito ikatha, chilichonse chimasokonekera ngakhale zitakhala kuti munthu anakonzekera bwino kuti adziimire payekha. Shaina anati: “Nditamaliza maphunziro anga a zachipatala ndinalowa bungwe linalake lomwe linandithandiza kupeza ntchito kudera lakumudzi. Koma kenako ntchitoyi inandithera ndipo zinthu zinasokonekera kwambiri chifukwa sindikanathanso kupeza ntchito ina yogwirizana ndi maphunziro anga.”
Zimene umayembekezera zikalephereka. Achinyamata ena akangoyamba kugwira ntchito amaganiza zokakhala paokha asanakonzekere bwinobwino. Amaganiza kuti azidzagwira ntchito yabwino koma amadabwa akazindikira kuti zimene amayembekezera sizinachitike. Ndiyeno amazindikira mochedwa kuti kudziimira paokha si nkhani yamasewera.
ZIMENE MUNGACHITE
Auzeni makolo anu kuti mukufuna kubwerera. Zinthu zina zimene mukufunika kukambirana ndi makolo anu ndi monga zoti mudzakhala pakhomopo kwa nthawi yaitali bwanji, ndalama zomwe muzidzapereka pogulira zinthu zofunika zapakhomo, ntchito zina zomwe muzigwira pakhomo komanso zimene muchite kuti muzadziimirenso panokha. Ndiye kaya muli ndi zaka zingati, muyenera kukumbukira kuti mukubwereranso pakhomo pa makolo anu ndipo mudzafunika kutsatira malamulo a makolo anuwo.—Lemba lothandiza: Ekisodo 20:12.
Muzigwiritsa ntchito ndalama mwanzeru. Buku lina linanena kuti: “Kuti munthu aliyense zimuyendere pa nkhani za ndalama, zimadalira kuti amagwiritsa ntchito bwanji ndalama zomwe amapeza . . . Chinanso chofunika kwambiri ndi kuyesetsa kuti usamangogula zinthu chifukwa choti waziona.”—Lemba lothandiza: Luka 14:28.
Muzipempha anthu ena kuti akuthandizeni maganizo. Makolo anu komanso anthu ena achikulire akhoza kukuthandizani kudziwa mmene mungamasungire ndalama, kukonza bajeti ndiponso kulipira mabilu. Mtsikana wina, dzina lake Marie, ananena kuti: “Ndinkafunika kuphunzira kuti ndizigwiritsa ntchito bwino ndalama zomwe ndinkapeza. Mnzanga wina anandithandiza kuti ndisamangowononga ndalama pa zinthu zosafunika kwenikweni. Ndinadabwa kwambiri nditaona kuti ndalama zanga zambiri zinkathera pa zinthu zosafunika. Ndinaphunziranso kuti ndisamangogula zinthu mwachisawawa koma ndizilola kuti zina zindidutse.”—Lemba lothandiza: Miyambo 13:10.
Muzikumbukira kuti ntchito iliyonse imakhala yosangalatsa ngati munthu akuigwira mwaluso komanso moikirapo mtima
Yesetsani kuti mupezenso ntchito. M’malo momangokhala, mungachite bwino kumafufuza ntchito ina. Komano mukamachita zimenezi, m’pofunika kusamala chifukwa anthu ena amalimbikitsa anzawo kuti azifufuza ntchito yakumtima kwawo. Maganizo amenewa amachititsa kuti munthu asapeze ntchito. Choncho m’malo mosakasaka ntchito yakumtima kwanu, mungachite bwino kukhala wokonzeka kulembedwa ntchito iliyonse imene ingapezeke. Muzikumbukira kuti ntchito iliyonse imakhala yosangalatsa ngati munthu akuigwira mwaluso komanso moikirapo mtima. Muzikumbukira kuti mukhoza kumasangalalabe ndi ntchito yanu ngakhale itakhala kuti si imene munkafuna.
^ ndime 5 Tasintha mayina m’nkhaniyi.
^ ndime 8 Achinyamata ambiri omwe ali kukoleji ku United States amakumana ndi mavuto ngati amenewa. Mwachitsanzo, lipoti la m’nyuzipepala ina linanena kuti achinyamata ambiri akamamaliza maphunziro awo amakhala ali ndi ngongole ya ndalama pafupifupi madola 33,000.—The Wall Street Journal.
Onaninso
Zimene Baibulo Limanena pa Nkhani ya Ntchito
Kodi mungasankhe bwanji ntchito?


text:
A Mboni za Yehova ku Nigeria Amanga Nyumba za Ufumu Zokwana 3,000
Loweruka pa March 1, 2014, a Mboni za Yehova okwana 823 anasonkhana pa Nyumba yochitiramo misonkhano mumzinda wa Benin ku Nigeria. Cholinga cha msonkhanowu chinali kusangalala kuti m’dzikoli mwamangidwa Nyumba za Ufumu 3,000. M’chaka cha 1999, a Mboni za Yehova anakhazikitsa ntchito yomanga Nyumba za Ufumu m’mayiko osauka, ndipo amanga Nyumba za Ufumu zokwana 3,000 m’dziko la Nigeria.
Pamsonkhanowu panafotokozedwa mbiri yachidule yokhudza zimene zinkachitika kuyambira m’ma 1920 pofuna kupeza malo oti mipingo ya m’dziko la Nigeria izilambiriramo. Poyamba a Mboni ankasonkhana m’nyumba za anthu kapenanso kuchita lendi maholo. Mu 1935, anamanga nyumba yawo ya Ufumu yoyamba mumzinda wa Ilesa. Kuyambira m’chaka cha 1938 mpaka 1990, chiwerengero cha mipingo chinakwera kwambiri kuchoka pa 14 kufika pa 2,681 ndipo zimenezi zinachititsa kuti a Mboni ambiri azisowa malo ochitiramo misonkhano. M’madera ena mipingo 6 inkachitira misonkhano pamalo amodzi ndipo inkasinthana nthawi. Ndipo m’madera ena anthu ankadzaza kwambiri moti ena ankaima kunja m’mawindo n’kumamvetsera. Ngakhalenso masiku ano m’mipingo ina ya m’dzikoli, a Mboni amasonkhanabe m’nyumba za anthu ndiponso m’makalasi.
Mu 1990, ofesi ya Mboni za Yehova m’dziko la Nigeria inayamba kupereka ndalama m’mipingo kuti imangire Nyumba za Ufumu ndipo mipingoyo inkabweza pang’onopang’ono ndalamazo. Ofesiyi inachita izi pofuna kuthandiza kuti m’dzikolo mukhale malo ambiri olambiriramo. Pofika chaka cha 1997, Makomiti Oyang’anira Ntchito ya Zomangamanga m’dzikolo komanso m’mayiko ena, anathandiza mipingo 105 kumanga kapena kukonzanso Nyumba za Ufumu. Kuyambira mu 1997 mpaka mu 1999, panamangidwa Nyumba za Ufumu 13 ndipo nyumbazi zinkamangidwa kwa masiku 7 mpaka 15 basi.
Ngakhale kuti malo olambirirawa ankamangidwa mwachangu chonchi, mipingo ina inkasowabe Nyumba za Ufumu. Mu April 1998, ofesi ya nthambi inanena kuti m’dzikoli mukufunika Nyumba za Ufumu zokwana 1,114.
Pamsonkhano wapaderawu womwe unachitikira mumzinda wa Benin, a Don Trost, omwe ndi a m’Komiti ya Nthambi ya dziko la Nigeria ananena kuti: “Ntchitoyi inali yaikulu kwambiri. Moti tinkangodzifunsa kuti, ‘Kodi ntchito imeneyi tiikwanitsa?’” Koma podzafika m’chaka cha 1999, funsoli linayankhidwa chifukwa panali Magulu Omanga Nyumba za Ufumu okhala ndi anthu 6 kapena 8 omwe ankathandiza mipingo ya m’dzikoli. Abalewa ankagwiritsa ntchito mapulani amakono omwe ndi osavuta ndipo akhala akumanga Nyumba za Ufumu 17 mwezi uliwonse pa zaka 14 zapitazi.
A Trost anayamikira anthu omwe anali pamsonkhanowo chifukwa cha ntchito yomwe anagwira ndipo anawauza kuti padakali ntchito yambiri yoti igwiridwe. M’chaka cha 2013, chiwerengero cha Mboni za Yehova ku Nigeria chinawonjezeka ndi anthu oposa 8,000. A Trost ananenso kuti: “Popeza kuti chiwerengero chathu chikukula kwambiri, m’tsogolomu tizidzafunika kumanga Nyumba za Ufumu 100 chaka chilichonse.” M’chaka cha 2013, mipingo ya Mboni za Yehova ku Nigeria inalipo 5,700 ndipo a Mboni onse analipo 351,000.
Onaninso
N’chifukwa Chiyani Timamanga Nyumba za Ufumu Ndipo Timazimanga Bwanji?
N’chifukwa chiyani malo athu olambirira amatchedwa Nyumba ya Ufumu? Werengani mmene nyumba zimenezi zimathandizira anthu a m’mipingo ya Mboni za Yehova.
N’chifukwa Chiyani Malo Anu Opempherera Mumawatchula Kuti Nyumba ya Ufumu?
Werengani nkhaniyi kuti mudziwe kumene mawu akuti “Nyumba ya Ufumu ya Mboni za Yehova” anachokera komanso chifukwa chake timawagwiritsa ntchito.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Philippines
186 Roosevelt Ave
San Francisco del Monte
1105 QUEZON CITY
PHILIPPINES
+63 2-372-3745
+63 2-411-6090
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Ola limodzi ndi hafu
Zimene Timachita
Timamasulira magazini a Nsanja ya Olonda m’zinenero 7 zikuluzikulu za ku Philippines. Timajambula mavidiyo ndi zinthu zina zomvetsera m’zinenero 8. Timatumiza mabuku kumipingo yoposa 3,000.


text:
N’chiyani Chingakuthandizeni Kumvetsa Baibulo?
Yankho la m’Baibulo
M’Baibulo muli mfundo zotithandiza kuti tilimvetse. Kaya ndife anthu otani, uthenga wa Mulungu umene uli m’Baibulo ‘
si wovuta kutsatira, ndipo si wapatali.’—Deuteronomo 30:11.
Mfundo zimene zingakuthandizeni kumvetsa Baibulo
Muzikhala ndi maganizo oyenera. Muziona kuti Baibulo ndi Mawu a Mulungu. Muzikhala ndi mtima wodzichepetsa popeza Mulungu amatsutsa odzikweza. (1 Atesalonika 2:13; Yakobo 4:6) Koma musamangokhulupirira zinthu popanda umboni chifukwa Mulungu amafuna kuti muzigwiritsa ntchito “
luntha la kuganiza.”—Aroma 12:1, 2.
Muzipempha nzeru. Pa Miyambo 3:5, Baibulo limati: “
Usadalire luso lako lomvetsa zinthu.” M’malomwake, ‘
tizipempha kwa Mulungu’ kuti atipatse nzeru zotithandiza kumvetsa Baibulo.—Yakobo 1:5.
Muziphunzira nthawi zonse. Kuphunzira Baibulo kungakuthandizeni kwambiri ngati mumaliphunzira nthawi zonse osati modumphadumpha.—Yoswa 1:8.
Muziphunzira mwadongosolo. Njira yabwino kwambiri yophunzirira Baibulo n’kufufuza zimene Malemba amanena pa nkhani inayake.
Muziyamba ndi nkhani zosavutakenako
n’kufufuza nkhani zovutirapo. (Aheberi 6:1, 2) Mukamayerekezera lemba lina ndi linzake mudzaona kuti Baibulo limafotokoza lokha zinthu, ngakhale “
zinthu zina zovuta kuzimvetsa.”—2 Petulo 3:16.
Muzipempha ena kuti akuthandizeni. Baibulo limatilimbikitsa kuti tizipempha anthu ena kutithandiza kumvetsa Baibulo. (Machitidwe 8:30, 31) A Mboni za Yehova amaphunzitsa anthu Baibulo mwaulere. Mofanana ndi zimene Akhristu oyambirira ankachita, iwo amagwiritsa ntchito malemba pothandiza anthu kudziwa zimene Baibulo limaphunzitsa kwenikweni.—Machitidwe 17:2, 3.
Zinthu zimene si zofunika
Nzeru kapena maphunziro apamwamba. Atumwi 12 a Yesu ankamvetsa Malemba ndiponso kuwaphunzitsa ngakhale kuti anthu ena ankawaona kuti ndi “
osaphunzira ndiponso anthu wamba.”—Machitidwe 4:13.
Ndalama. Mukhoza kuphunzira Baibulo popanda kulipira chilichonse. Yesu anauza ophunzira ake kuti: “
Munalandira kwaulere, patsani kwaulere.”—Mateyu 10:8.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?
Baibulo Ndi Buku Lochokera Kwa Mulungu
Kodi Baibulo lingakuthandizeni bwanji kupirira mavuto anu? N’chifukwa chiyani muyenera kukhulupirira maulosi a m’Baibulo?
Mukhoza Kumvetsa Zimene Baibulo Limanena
Ngati Baibulo linalembedwa momveka bwino, n’chifukwa chiyani muyenera kuthandizidwa kuti mumvetse zimene limanena?


text:
Apa pali latsopano Airbus A350-900. woukira boma latsopano ndege. Lachitsanzo ndi repaints zinalengedwa ndi FSpainter. Ndiyamika FSpainter kwa chitsanzo. The cockpit pafupifupi ndi wa A330-300 ku Thomas Ruth (pali pano palibe Freeware A350 VC). Ndege anapanga flyable ndi phukusi anasonkhana ndi Mees Jansen. Anaphatikizapo ndi repaints 5.
The Airbus A350 XWB ndi wautali kwambiri kuposa jumbo mzere ndege la European planemaker Airbus. Poyamba uja A350, pempheroli anachokera ku banja la A330 ndi A340; Komabe, kutsatira mawu ndege, anaganiza m'ma July 2006 kubwerezanso mfundo ndi kupereka izo ndi fuselage onse, onse poyerekeza ndi A330 ndi A340, makamaka poyerekeza mpikisano waukulu, ndi Boeing 787.
polojekiti Choncho anadzatchedwa "A350 XWB," - "Owonjezera Lonse Body". Kusintha mochedwa ndi kapangidwe kugwiritsa ntchito kwambiri zipangizo gulu, kwambiri kuchuluka ndalama za kamangidwe ndege ndi kulephereka kwa 2011 kuti 2014 chinafalikira utumiki (Wikipedia)
Author Model & utoto ndi FSpainter, VC ndi Thomas Ruth, anasonkhana ndi Mees Jansen


text:
RB BALTIC, UABKhadi pafupifupi bizinesi
RB BALTIC, UAB
Chitetezo environmental, Facilities, Makampani, kupanga, Mphamvu ndi zinthu zina zachilengedwe, Muli ndi kulongedza katundu, zipangizo +6
Zikalata
Map
Ntchito gulu
Chitetezo environmental, Facilities, Makampani, kupanga, Mphamvu ndi zinthu zina zachilengedwe, Muli ndi kulongedza katundu, zipangizo, Transport, kayendedwe, Utumiki auto, Wood, Zinyalala mankhwala, Zinyalala zipangizo, Zofunikira, kagwiritsidwe
Qr code
vCard
Website
Site dzina: Pagrindinis - RB Baltic